Nikotin wajar disenarai semula dalam Akta Racun 1952

BANGI, 24 Zulkaedah 1444H, Selasa – Kerajaan digesa menyenaraikan semula cecair nikotin dalam Akta Racun 1952 bagi melindungi golongan kanak-kanak serta remaja bagi mengelakkan terdedah bahaya bahan tersebut.

Presiden Persatuan Pakar Perubatan Kesihatan Awam Malaysia (PPPKAM), Prof Dr Mohamed Rusli Abdullah berkata, situasi semasa memberi petunjuk bahawa Rang Undang-Undang bagi Kawalan Produk Merokok masih lama lagi untuk dimuktamadkan.

“PPPKAM menyokong penuh usul Persatuan Perubatan Malaysia (MMA) dan Persatuan Farmasi Malaysia (MPS) yang memohon kerajaan segera menyenaraikan semula cecair itu dalam akta.

“Ini memandangkan cecair nikotin sudah dinyah senaraikan dari Akta Racun 1952, namun ia boleh diperoleh sesiapa sahaja termasuk kanak-kanak dan remaja di bawah umur,” katanya dalam kenyataan, hari ini.

Prof Dr Mohamed yang juga pakar perunding Epidemiologi Universiti Sains Malaysia (USM), menegaskan, PPPKAM juga mahu tindakan segera dan serius dilakukan bagi melindungi kesihatan generasi hari ini.

Mengulas lanjut, beliau berkata, pihaknya tidak mahu generasi muda menjadi mangsa terhadap salah guna bahan yang sepatutnya dikawal melalui kuasa pelaksanaan undang-undang.

Rang Undang-undang Baharu bagi Kawalan Produk Merokok dilaporkan akan dirujuk ke JawatanKuasa Khas Kesihatan Parlimen.

Kementerian kesihatan (KKM) mencadangkan RUU ini dirujuk kepada JKPK Kesihatan – yang akan bertindak sebagai semak dan imbang serta mengambil kira pandangan semua pihak yang berkepentingan.

Pr Dr Mohamed berkata, keputusan itu memberi petanda sama ada ianya akan diluluskan atau tidak, pastinya mengambil masa.

“Ini juga bermakna penggunaan nikotin dalam rokok elektronik dan vape kekal tanpa diregulasi di bawah mana-mana peraturan khusus berikutan penyahsenaraian oleh kerajaan beberapa bulan lalu,” katanya.


Pencalonan Anugerah Tokoh Akademik Bahasa Melayu dibuka

PUTRAJAYA, 10 Ramadan 1444H, Sabtu – Pencalonan bagi Anugerah Tokoh Akademik Bahasa Melayu (ATABM), Anugerah Tokoh Harapan Akademik Bahasa Melayu (ATHABM) dan Anugerah Tokoh Bahasa Melayu Sektor Teknikal (ATBMST) dibuka bermula hari ini hingga 2 Jun depan.

Kementerian Pendidikan Tinggi (KPT) dalam kenyataan, hari ini memberitahu ATHABM terbuka kepada ahli akademik universiti awam (UA) berusia 44 tahun ke bawah.

Menurut kenyataan itu, ATABM diperkenalkan bagi mengiktiraf ahli akademik UA yang mengangkat Bahasa Melayu dalam pelbagai bidang untuk memartabatkan bahasa itu sebagai wahana penyelidikan, penerbitan, pengajaran dan khidmat ikhtisas bukan sahaja dalam bidang Sains Sosial malah Sains dan Teknologi.

Kenyataan itu menyebut ATBMST diadakan bagi mengiktiraf ahli akademik di Politeknik dan Kolej Komuniti.

Menurut KPT, sembilan orang tokoh akademik telah menerima anugerah berkenaan sejak diperkenalkan pada 2012.

“Melalui penganugerahan ini, KPT akan terus komited dalam usaha mendaulatkan Bahasa Melayu sebagai bahasa ilmu dan seterusnya menjadikan Bahasa Melayu kekal sebagai wahana pembangunan ilmu, penyampaian maklumat dan komunikasi di Malaysia,” menurut kenyataan itu. – Bernama


Denda, penjara pada umat Islam tak hormat bulan Ramadan

BANGI, 22 Ramadan 1443H, Ahad – Umat Islam yang sengaja makan di tempat awam pada bulan Ramadan, walaupun mempunyai alasan syarak untuk tidak berpuasa masih dianggap satu kesalahan yang boleh dikenakan denda atau hukuman penjara.

Di bawah Seksyen 15 Akta Kesalahan Jenayah Syariah (Wilayah-Wilayah Persekutuan) 1997 memperuntukkan kesalahan itu sebagai tidak menghormati bulan Ramadan dan bukan tidak berpuasa di bulan Ramadan.

Presiden Persatuan Peguam-Peguam Muslim Malaysia (PPMM), Datuk Zainul Rijal Abu Bakar berkata, seksyen itu menyatakan mana-mana orang pada waktu berpuasa dalam bulan Ramadan menjual kepada mana-mana orang Islam, apa-apa makanan, minuman, rokok atau benda lain yang seumpamanya untuk dimakan serta-merta, boleh didenda tidak melebihi RM1,000 atau penjara tidak melebih enam bulan atau kedua-duanya sekali.

Sementara, mana-mana orang Islam yang secara terbuka atau di tempat awam didapati makan, minum atau menghisap rokok pula boleh didenda tidak melebihi RM2,000 atau dipenjarakan selama tempoh tidak melebihi setahun atau kedua-duanya.

“Oleh itu, kesalahan yang dilakukan ialah tidak menghormati bulan Ramadan seperti makan di tempat awam walaupun anda mempunyai alasan syarak untuk tidak berpuasa kerana datang haid, musafir atau lainnya.

“Walaupun anda dibenar tidak berpuasa tetapi anda perlu menghormati bulan Ramadan dengan tidak makan di khalayak ramai.

“Bayangkan jika semua perempuan yang haid, orang musafir dan sebagainya berpusu makan di restoran, adakah mereka menghormati bulan Ramadan?,” katanya dalam kenyataan, hari ini.

Bagaimanapun, beliau berkata, tiada masalah jika individu itu mempunyai alasan syarie untuk tidak berpuasa dan makan secara ‘sorok-sorok’, kerana ia menghormati bulan Ramadan.

Sebelum ini, tular di media sosial beberapa wanita beragama Islam yang secara terbuka makan di sebuah restoran makanan segera pada bulan Ramadan.

Tindakan wanita terbabit mencetuskan kritikan kebanyakan pengguna media sosial yang menyifatkan mereka tidak menghormati bulan Ramadan, meskipun mempunyai alasan untuk tidak berpuasa.


Diramal tewas 2 PRU, rakyat masih trauma dengan PH

Oleh Zuhayati Yazid

BANGI, 12 Ramadan 1443H, Khamis – Kenyataan Ahli Parlimen Permatang Pauh, Nurul Izzah Anwar bahawa Pakatan Harapan (PH) diramal tewas dalam dua pilihan raya umum (PRU) bukanlah satu omong kosong.

Sebaliknya, ia adalah kenyataan yang benar kerana rakyat sehingga kini masih lagi trauma dengan pengalaman berada di bawah pemerintahan PH selama 22 bulan.

Presiden BERJASA, Ustaz Haji Zamani Ibrahim berkata, rakyat melihat gabungan yang kini bergelar pembangkang itu tidak mampu membela nasib mereka.

Dakwanya, PH yang diketuai DAP membawa agenda kepartian yang bertujuan mahu menggantikan peranan UMNO.

“PH bukan sebuah parti yang membawa agenda nasional tetapi bawa agenda kepartian dan mempunyai niat menggantikan UMNO.

“Hakikatnya rakyat masih trauma dengan pentadbiran PH selama 22 bulan dan boleh dikatakan sebagai sejarah hitam politik negara sejak Malaysia wujud.

“Rakyat tidak mahu pemimpin yang hanya pandai berkata-kata tetapi apabila diberi mandat mereka ada agenda tertentu dan bukannya untuk bela rakyat,” katanya ketika dihubungi Ismaweb.net, hari ini.

Media melaporkan Nurul Izzah berkata, PH diramalkan tewas pada dua lagi pusingan PRU sebelum boleh menguasai Putrajaya.

Nurul Izzah berkata, ia mengambil masa untuk melakukan dengan jayanya perbezaan produk kerana rakyat masih trauma dengan apa yang berlaku semasa PH menjadi kerajaan.

Ustaz Zamani menyifatkan apa yang diperkatakan oleh Nurul Izzah sebagai tepat dan ikhlas.

Katanya, ini memandangkan semua yang diperkatakan beliau terbukti dalam Pilihan Raya Negeri Melaka dan Johor lalu.

Dalam pada itu, beliau berkata, rakyat kini menantikan sebuah pentadbiran yang jujur dan ikhlas dalam membela nasib mereka.

Malah, pentadbiran itu juga diharap dapat mengembalikan Malaysia sebagai sebuah negara yang aman sentosa dengan kekayaannya dinikmati bersama.

“Rakyat kini sedar Barisan Nasional (BN), UMNO, Perikatan Nasional (PN) dan PH bukanlah membawa agenda negara tetapi lebih kepada kepartian semata-mata,” dakwanya.


Sidang Parlimen hibrid wajar dilaksana

Oleh Siti Hafidah Abd Ghaffar

BANGI, 13 Zulkaedah 1442H, Khamis – Dalam keadaan negara dilanda pandemik COVID-19 yang belum ada tanda akan berakhir, sesi persidangan Parlimen secara hibrid wajar dilaksanakan.

Tindakan itu perlu sehinggalah suatu peringkat negara mencapai sekurang-kurangnya 60 hingga 80 peratus imuniti berkelompok.

Menyuarakan pandangan itu, penganalisis politik, Dr Syed Agil Syed Alsagoff berkata, persidangan secara bersemuka belum wajar dilaksanakan kerana beberapa faktor antaranya kekangan ruang dalam Parlimen untuk menempatkan semua ahli termasuk pegawai kementerian.

“Selain itu, bukan semua pegawai dan kakitangan Parlimen sudah menerima vaksin COVID-19.

“Bahkan pematuhan prosedur operasi standard (SOP) secara ketat harus dilaksanakan dari segi keselamatan, pergerakan logistik Ahli Parlimen dan limitasi masa perbahasan harus dikawal bagi mengelakkan berlakunya jangkitan udara dalam Dewan Parlimen,” katanya ketika dihubungi Ismaweb.net

Bagi beliau, sekiranya kerajaan mahu mengadakan persidangan secara bersemuka, proses vaksinasi kepada pegawai dan kakitangan Parlimen perlu disegerakan.

Namun begitu, Dr Agil berkata, sidang Parlimen tidak dapat berjalan dengan segera kerana perlu menunggu pihak berkenaan mendapat dua dos vaksin.

“Selaras saranan Pertubuhan Kesihatan Sedunia (WHO) dan amalan negara maju lain yang menasihatkan sekiranya sidang Parlimen mahu dilaksanakan secepat mungkin, kaedah hibrid lebih baik, dengan menetapkan kapasiti Dewan Rakyat serta Dewan Negara sekitar 50 peratus dan selebihnya secara maya.

“Selain itu, Parlimen hanya boleh kembali bersidang secara bersemuka apabila kadar kebolehjangkitan atau R-naught di bawah 0.5, serta kadar positif di bawah lima peratus bagi meminimakan risiko.

“Banyak aspek harus dipertimbangkan oleh jawatan kuasa tersebut termasuklah aspek infrastruktur, teknikal, undang-undang, peraturan dan kewangan antara perkara yang turut dibincangkan sebelum diangkat ke Jemaah Menteri untuk diluluskan,” katanya.

Terdahulu, media melaporkan, Parlimen mempunyai kelengkapan yang mencukupi untuk melaksanakan persidangan Dewan Rakyat secara hibrid pada bila-bila masa, jika diperlukan.

Timbalan Yang Dipertua Dewan Rakyat, Datuk Mohd Rashid Hasnon berkata, sehingga kini belum ada tarikh tertentu untuk Dewan Rakyat bersidang dan ia akan mengikut Peraturan Mesyuarat, yang menetapkan keperluan memberi notis 28 hari sebelum persidangan bermula.

Beliau berkata, pelaksanaan persidangan Parlimen secara hibrid adalah norma baharu dan tidak mustahil serta akan menjadi sejarah kepada Malaysia, ketika berdepan pandemik COVID-19.


Semua sekolah perlu ikut kurikulum kebangsaan, termasuk SMPC

Oleh Muhammad Danial Haziq

BANGI, 13 Syawal 1444H, Khamis – Barisan Jemaah Islamiah Se-Malaysia (BERJASA) mahu Sekolah Menengah Persendirian Cina (SMPC) menerapkan kurikulum kebangsaan di dalam silibus pendidikan mereka.

Setiausaha Agung BERJASA, Zulkifli Yahya berkata, pihak kerajaan seharusnya meletakkan kesemua 63 buah SMPC di bawah Kementerian Pendidikan (KPM).

Beliau memberi contoh Sekolah Agama Bantuan Kerajaan (SABK) yang diletakkan di bawah KPM pada tahun 2015 bagi mendapatkan peruntukan.

“Jika kita boleh buat pada sekolah agama ini, mengapa kita tidak boleh buat pada sekolah-sekolah SMPC juga?

“Ambil sekolah-sekolah SMPC sebanyak 63 buah ini dan kita beri peruntukan menggunakan kurikulum kebangsaan dan menjadikan bahasa Melayu sebagai bahasa pengantar.

“Kita sudah merdeka begitu lama, tetapi mengapa masih lagi wujud dua sistem pendidikan yang berbeza iaitu sistem pendidikan kebangsaan, dan sistem pendidikan SMPC sedangkan mereka ini tidak ada termaktub dalam mana-mana perlembagaan,” katanya.

Mengulas lanjut, beliau berkata, guru-guru dari SMPC boleh dihantar menjalani latihan dan kemudian diserap masuk di bawah KPM agar mereka menggunakan satu pendidikan yang sama.

“Kita memastikan bahawa anak-anak murid yang belajar di SMPC juga mendapat pendidikan yang sama kualitinya seperti sekolah-sekolah kerajaan.

“Jadi, sudah sampai masanya anak-anak di Malaysia ini kita letakkan di bawah satu sistem pendidikan yang sama, kurikulum yang sama, dan bahasa pengantar yang sama,” tambahnya.

Pada 20 April lalu, kerajaan meluluskan bantuan khas RM15.75 juta kepada 63 SMPC di seluruh negara.

Setiausaha Agung DAP, Anthony Loke Siew Fook berkata, setiap sekolah akan menerima bantuan RM250,000 yang akan diberikan dua minggu selepas cuti Hari Raya Aidilfitri, dengan majlis penyerahan rasmi pada 5 Mei ini.


Segera dapatkan rawatan jika ada gejala cacar monyet: KKM

BANGI, 25 Zulhijjah 1443H, Isnin – Kementerian Kesihatan (KKM) mengingatkan semua fasiliti kesihatan supaya peka dengan situasi semasa wabak cacar monyet, selain meningkatkan pengesanan kes dalam kalangan pesakit berisiko.

Langkah itu berikutan pengumuman Pertubuhan Kesihatan Sedunia (WHO) bahawa jangkitan cacar monyet yang berlaku pada masa ini adalah sebagai Kejadian Kecemasan Kesihatan Awam Yang Menjadi Kebimbangan Antarabangsan (PHEIC).

Menteri Kesihatan, Khairy Jamaluddin berkata, sehingga 23 Julai 2022, sebanyak sembilan kes disyaki cacar monyet telah dinotifikasi kepada KKM dan semua kes telah disahkan negatif wabak itu.

“Semua pengembara bukan warganegara hendaklah mengisi pas kembara dalam aplikasi MySejahtera dan pengembara yang tiba dari negara-negara melaporkan monkeypox akan menerima pop-up mesej kesihatan setiap hari melalui MySejahtera untuk mengingatkan mereka agar memantau gejala jangkitan dan status kesihatan.

“Pengembara-pengembara yang tiba dari negara-negara terbabit, dinasihatkan memantau status kesihatan kendiri setiap hari termasuk gejala jangkitan monkeypox untuk tempoh selama 21 hari dan tarikh ketibaan di Malaysia,” katanya dalam kenyataan, hari ini.

Antara gejala cacar monyet adalah demam, keletihan, sakit kepala, ruam makulapapular yang bermula di muka kemudian menyebar ke tapak tangan, tapak kaki dan bahagian tubuh lain, lenguh tubuh badan, sakit bahagian belakang badan atau sendi, kejang otot serta pembengkakan kalenjar limfa.

Khairy berkata, sejak 1 Mei hingga 23 Julai lalu, seramai 531,630 pengembara yang direkodkan tiba dari negara melaporkan kes cacar monyet dan aplikasi MySejahtera telah mengeluarkan ‘Health Alert Monkeypox’ kepada mereka.

Justeru, KKM menggesa individu yang mempunyai gejala cacar monyet supaya segera ke fasiliti kesihatan bagi pemeriksaan dan rawatan lanjut, selain mengelakkan diri dari kontak dengan orang lain untuk mengelakkan penularan jangkitan.

“Bagi pengendali premis-premis yang menyediakan perkhidmatan yang melibatkan kontak kulit dengan pelanggan seperti spa, urutan dan lain-lain aktiviti berisiko dimohon untuk sentiasa mengamalkan kebersihan diri dan persekitaran serta memastikan pelanggan sihat, tidak mengalami gejala monkeypox dan tiada ruam makulapapular.

“Sekiranya terdapat pelanggan yang mempunyai gejala tersebut, nasihatkannya untuk segera mendapatkan rawatan,” katanya.

Manakala, bagi pekerja yang bergejala dinasihatkan untuk tidak hadir bertugas dan segera mendapatkan pemeriksaan kesihatan.


IPK Negeri Sembilan, JIPS Bukit Aman serbu pusat hiburan di Seremban

SEREMBAN, 3 Safar 1445H, Ahad – Polis Negeri Sembilan mengesahkan terdapat satu serbuan dijalankan di sebuah pusat hiburan di Jalan Dato’ Sheikh Ahmad di sini awal pagi semalam.

Ketua Polis negeri, Datuk Ahmad Dzaffir Mohd Yussof berkata, serbuan tersebut dilakukan Jabatan Integriti dan Pematuhan Standard (JIPS) Bukit Aman dengan kerjasama Ibu Pejabat Polis Kontinjen (IPK) Negeri Sembilan.

Beliau bagaimanapun tidak memperincikan individu yang terlibat dalam serbuan berkenaan.

“Saya hanya boleh sahkan satu serbuan telah dijalankan, laporan penuh belum siap lagi,” katanya ketika dihubungi Bernama.

Media melaporkan seorang pegawai kanan polis dan 14 anggota polis ditahan bersama dua timbalan pendakwa raya (DPP) disyaki sedang berhibur di sebuah pusat hiburan di Jalan Dato Sheikh Ahmad di Seremban, awal pagi tadi. – Bernama


Sejarah Tingkatan 4: Kaukus Kesejahteraan Rakyat Dewan Negara akan panggil beberapa pihak

KUALA LUMPUR, 27 Rejab 1442H, Khamis – Kaukus Kesejahteraan Rakyat Dewan Negara akan memanggil beberapa pihak bagi memberi penjelasan berhubung isu kandungan buku teks sejarah Tingkatan 4 yang didakwa terdapat fakta yang dimanipulasikan.

Pengerusinya, Senator Datuk Razali Idris berkata, antara yang akan dipanggil ialah Kementerian Pendidikan, dua bekas Menteri Pendidikan dan Ketua Pemuda UMNO, Datuk Dr Asyraf Wajdi Dusuki yang membangkitkan isu berkenaan sebelum ini serta beberapa pakar dalam bidang sejarah Malaysia.

Katanya, perkara itu diputuskan dalam mesyuarat secara maya bersama anggota jawatankuasa kaukus minggu lepas dan surat rasmi akan dikeluarkan kepada Kementerian Pendidikan terlebih dahulu untuk hadir pada sesi pendengaran mesyuarat kaukus dalam tempoh terdekat ini.

“Hal sedemikian sangat serius kerana polemik ini pastinya memberi kesan dan membabitkan golongan pelajar, guru, pengurusan sekolah dan Persatuan Ibu Bapa dan Guru serta sistem pendidikan negara secara keseluruhannya.

“Soal yang membabitkan pendidikan termasuk fakta sejarah perlu dilihat secara ilmiah dan intelektual, fakta yang benar dan tepat, tetapi bukanlah terarah dari sudut mainan politik semata-mata,” katanya dalam satu kenyataan hari ini.

Antara lain, buku teks yang diperakui sah oleh Panel Pakar Rujuk Kurikulum Sejarah dan Buku Teks Sejarah KPM pada 24 April 2018 itu didakwa mengandungi unsur-unsur mengagungkan komunis dalam perjuangan negara mencapai kemerdekaan. – Bernama


Rayuan GKP 2.0 dibuka bermula 7 hingga 21 Disember

KUALA LUMPUR, 15 Rabiulakhir 1442H, Selasa – Permohonan rayuan Geran Khas Prihatin (GKP) 2.0 akan dibuka bermula 7 hingga 21 Disember ini, kata Menteri Kewangan, Tengku Datuk Seri Zafrul Tengku Abdul Aziz.

Beliau berkata, tempoh ini ditetapkan bagi memberi peluang kepada individu mengemukakan rayuan berserta dokumen sokongan untuk disemak dan diverifikasi semula oleh Lembaga Hasil Dalam Negeri (LHDN).

Tengku Zafrul berkata, sehingga kini hampir 850,000 perusahaan kecil dan sederhana (PKS) mikro telah menerima GKP dan GKP 2.0 dengan jumlah bantuan kewangan keseluruhan sebanyak RM2.55 bilion.

“Bagi memastikan PKS mikro yang benar-benar layak menerima GKP 2.0, setiap permohonan disemak silang dengan data agensi yang ditetapkan kerajaan sehingga 31 Ogos 2020, termasuk di Suruhanjaya Syarikat Malaysia, pihak berkuasa tempatan dan LHDN,” katanya dalam satu kenyataan hari ini.

Permohonan rayuan GKP 2.0 boleh dibuat secara atas talian melalui portal https://gkp.hasil.gov.my – Bernama


Negara haram potong faedah insurans ke atas tahanan Palestin

BAITULMAQDIS, 16 Syawal 1442H, Jumaat – Negara haram Israel bertindak memotong faedah insurans kesihatan bagi membebaskan rakyat Palestin yang ditangkap di Gerbang Damsyik dan Sheikh Jarrah sejak bulan lalu.

Lebih daripada 15 tahanan yang berasal dari Baitulmaqdis Timur yang diduduki berdepan dengan pemotongan insurans kesihatan atas alasan tidak munasabah.

Setiausaha Fatah di Baitulmaqdis, Shadi Mutwar telah berjaya membebaskan tahanan Nour Shalaby, Muhammad Zughair, Osama Al-Rajabi, Rami Al-Fakhoury, Hamza Zughayer, Rokji Kilghasi dan Nasser Abu Khdeir yang semuanya menderita akibat penghapusan insurans kesihatan.

“Saya tidak hairan penduduk haram ambil keputusan tidak adil terhadap penduduk Baitulmaqdis, termasuk tuduhan, penahanan pentadbiran, pemotongan faedah insurans, pemindahan paksa dan diskriminasi kaum.

“Saya cuma terkejut dengan keputusan untuk mengusir saya dari Tebing Barat, kurang komunikasi dengan lebih dari 50 tokoh kebangsaan Palestin di Baitulmaqdis, selain memotong elaun kepada saya dan keluarga,” katanya.

Sejak serangan di sekitar Gerbang Damsyik pada 13 April lalu, lebih daripada 550 orang Palestin telah ditahan oleh rejim pengganas Israel di Baitulmaqdis yang diduduki. – Agensi


Pengeluaran KWSP: Kerajaan wajar dengar rintihan rakyat

BANGI, 9 Ramadan 1444H, Jumaat – Kerajaan didesak untuk mendengar rintihan rakyat berhubung isu pengeluaran Kumpulan Wang Simpanan Pekerja (KWSP) dan tidak memandang perjuangan itu dengan sebelah mata.

Ketua Pembangkang, Datuk Seri Hamzah Zainudin berkata, beliau tersentuh dengan kisah seorang pemandu teksi, Norazlan Ismail yang nekad berjalan kaki dari Tol Skudai ke Istana Negara sejauh 312 Kilometer bagi memperjuangkan hak pengeluaran KWSP.

“Bila baca kisah Norazlan saya faham isi hatinya, bapa kepada lima anak yang masih bersekolah ini terdesak dan sedang dalam keperitan.

“Bagi Norazlan pengeluaran simpanan KWSP adalah kunci untuk dia keluar daripada belenggu hutang dan seterusnya memulakan kehidupan baharu bersama keluarga.

“Saya tahu ramai rakyat di luar sana yang terdesak dan amat memerlukan pengeluaran simpanan KWSP. Mereka juga dalam kesusahan dan kepayahan sepertimana Norazlan,” katanya dalam kenyataan, hari ini.

Justeru Hamzah yang juga Setiausaha Agung Parti Pribumi Bersatu Malaysia (Bersatu) berharap kerajaan mempertimbangkan pengeluaran KWSP bersasar untuk golongan memerlukan.

Katanya, Perikatan Nasional (PN) tetap berpegang dengan agenda menggesa kerajaan mempertimbangkan perkara ini.

“Kami angkat denyut nadi dan suara hati rakyat yang mahukan pengeluaran simpanan KWSP ditunaikan kerajaan, tetapi sayangnya dibalas sinis Perdana Menteri ke-10,” katanya.


Kes rasuah berleluasa, di mana silapnya?

Oleh Ainul Illia Meor Suzurudin

BANGI, 9 Rabiualkhir 1442H, Rabu – Beberapa episod pendedahan bahawa sebilangan pegawai Jabatan Imigresen Malaysia (JIM) yang didakwa terbabit dalam kes salah laku rasuah sejak kebelakangan ini menimbulkan kebimbangan orang awam terhadap institusi penting negara.

Ini kerana, kata Pemangku Yang Dipertua Ikatan Muslimin Malaysia (ISMA) Sepang, Ustaz Ibrahim Mohd Hasan, Jabatan Imigresen adalah pihak yang diamanahkan untuk menjaga keselamatan pintu masuk negara, manakala Polis Diraja Malaysia (PDRM) pula menjaga keselamatan awam di dalam negara.

Dengan berlakunya isu sebegini, ia semakin menimbulkan krisis kepercayaan dalam rakyat terhadap pegawai penguatkuasa yang sepatutnya menjaga keselamatan dan kepentingan awam kerana mereka bertindak sebaliknya dengan menjadi dalang memperjudikan keselamatan rakyat dan negara, kata Ustaz Ibrahim.

“Bukan hanya krisis kepercayaan, mereka ini juga telah mengkhianati amanah rakyat di mana gaji mereka dibayar oleh hasil cukai untuk menjaga keselamatan rakyat.

“Sebaliknya amanah tersebut disalah guna untuk mengaut kekayaan dan memuaskan nafsu sendiri tanpa memikirkan kesan kepada rakyat dan negara,” katanya kepada Ismaweb.net, hari ini.

Lebih menyedihkan lagi, katanya, apabila pegawai penguatkuasa yang mengkhianat dan didakwa terbabit rasuah ini adalah daripada kalangan orang Melayu sendiri.

Pada masa sama, beliau berkata, perlu diselidiki dan dibawa ke muka pengadilan juga dalang utama yang ‘membenarkan’ perkara ini berlaku.

“Kes yang kita lihat pada hari ini hanya melibatkan pegawai biasa dan budaya ini tidak akan berleluasa jika pihak atasan yang lebih tinggi mengambil inisiatif untuk menghalang budaya ini daripada terus merebak.

“Yang menjadi kerisauan kita ialah kes rasuah berakar umbi kerana melibatkan peringkat yang tertinggi cuma yang tertangkap hanya sebahagian pegawai bawahan yang menjadi kambing hitam dan pencatur utama terselamat,” katanya.

Sehubungan itu, Ustaz Ibrahim menggesa pihak tertinggi penguatkuasa terutamanya JIM dan PDRM untuk membuat audit dan pembersihan menyeluruh terhadap semua peringkat dan unit bagi membasmi gejala rasuah secara besar-besaran.

“Pihak SPRM juga perlu diberikan mandat lebih besar supaya boleh menyiasat dalang tertinggi supaya punca kepada budaya rasuah dapat dihapuskan,” katanya lagi.

Terdahulu, dilaporkan bahawa seramai 50 individu sudah ditahan dalam Ops Selat membabitkan 28 pegawai imigresen, 17 ejen pekerja asing dan 5 orang awam bagi membantu siasatan berhubung kes sindiket rasuah dalam urusan cap palsu di pintu masuk antarabangsa negara.

Pengarah Siasatan SPRM, Datuk Norazlan Mohd Razali tidak menolak jika lebih ramai lagi akan ditangkap dan siasatan dijalankan di bawah Seksyen 16 Akta Suruhanjaya Pencegahan Rasuah Malaysia 2009 dan Akta Pengubahan Wang Haram dan Pembiayaan Keganasan 2001.


Arab Saudi benar kemasukan jemaah haji dari semua negara tanpa pengecualian tahun ini

JEDDAH, 10 Ramadan 1443H, Selasa – Kerajaan Arab Saudi membenarkan kemasukan jemaah haji antarabangsa dari semua negara tanpa sebarang pengecualian tahun ini walaupun jumlah jemaah dihadkan kepada 1 juta orang bagi musim haji tahun ini 1443Hijrah / 2022.

Menurut Jurucakap Kementerian Haji dan Umrah Saudi (MoHU) Hisham Saed, langkah itu diambil bagi memberi peluang kepada jemaah haji dari semua negara untuk menunaikan ibadah itu, terutama selepas dua tahun tertangguh akibat pandemik COVID-19.

Beliau berkata, jumlah terbesar jemaah haji pada tahun ini diberikan kepada jemaah dari luar Arab Saudi.

“Kerajaan mengalu-alukan semua umat Islam dari kesemua negara di dunia.

“Tidak ada negara yang akan dikecualikan”, katanya dalam temubual dengan saluran televisyen tempatan, Al Arabiya Saudia baru-baru ini.

Beliau menambah akan ada kuota jemaah haji yang diperuntukkan kepada setiap negara dengan kiraan satu nisbah seribu dan ini akan dilaksanakan pada musim haji kali ini, dengan mengambil kira pematuhan semua kriteria penjagaan kesihatan.

“Kerajaan sedang meneliti penentuan kuota ini untuk setiap negara”, tambahnya.

Antara syarat yang perlu adalah jemaah telah melengkapkan vaksin COVID-19 asas yang diluluskan oleh Kementerian Kesihatan Saudi dan perlu menyerahkan keputusan negatif ujian PCR COVID-19 dalam tempoh 72 jam sebelum berlepas. – Bernama


Kabinet akan putus sama ada jemaah dibenar tunai haji

KOTA BHARU, 17 Syawal 1442H, Sabtu – Satu mesyuarat Kabinet bakal diadakan dalam tempoh terdekat untuk memutuskan sama ada kerajaan akan meneruskan penghantaran jemaah haji tahun ini, kata Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary.

Beliau berkata pihaknya turut difahamkan sudah ada beberapa negara yang telah memutuskan untuk tidak menghantar jemaah menunaikan haji pada tahun ini.

“Apa pun kita tunggulah keputusan Kabinet kerana masa yang ada sudah semakin suntuk.

“Memang negara kita dibenarkan untuk mengerjakan haji dalam jumlah tertentu namun angka atau kuotanya masih lagi kabur,” katanya.

Beliau berkata demikian kepada pemberita selepas menghadiri penyerahan barangan keperluan makanan sumbangan Yayasan Pembangunan Ekonomi Islam Malaysia (YaPEIM) Kelantan kepada penduduk Kampung Pauh Lima, di sini hari ini.

Ahmad Marzuk berkata berdasarkan maklumat, kerajaan Arab Saudi membenarkan hanya 60,000 jemaah haji tahun ini iaitu 45,000 jemaah dari seluruh dunia dan 15,000 jemaah dari negara itu sendiri.

“Malaysia juga mendapat ruang tertentu tetapi kita belum mendapatkan lagi keputusan jelas (jumlah sebenar kuota jemaah) daripada kerajaan Arab Saudi. Kita jangkakan dalam masa terdekat ini jumlah itu bakal diperoleh,” katanya.

Sementara itu, mengulas mengenai vaksin jenis Sinovac yang tidak diterima pakai oleh Arab Saudi, Ahmad Marzuk yang juga Ahli Palimen Pengkalan Chepa berkata, kerajaan akur sekiranya peraturan itu ditetapkan negara tersebut.

“Soal itu sebenarnya tidak berbangkit kerana sudah ramai rakyat negara ini yang mengambil vaksin Pfizer-BioNtech dan vaksin jenis itu diiktiraf oleh Arab Saudi,” katanya. – Bernama


Sentiasa berdoa diperbaharui iman

1. DALAM sebuah hadis, Rasulullah ﷺ memberikan perumpamaan kepada kita bahawa iman adalah seperti sehelai baju. Ia boleh lusuh dan luntur. Sabda Rasulullah ﷺ:

إِنَّ الْإِيمَانَ لَيَخْلَقُ فِي جَوْفِ أَحَدِكُمْ كَمَا يَخْلَقُ الثَّوْبُ، فَاسْأَلُوا اللهَ أَنْ يُجَدِّدَ الْإِيمَانَ فِي قُلُوبِكُمْ

“Sesungguhnya iman itu dijadikan di dalam rongga kamu sepertimana dijadikan pakaian. Maka mohonlah kepada Allah agar iman sentiasa diperbaharui dalam hati kamu. (HR al-Tabrani)

2. Oleh yang demikian, Rasulullah ﷺ menggalakkan kepada kita agar sentiasa berdoa supaya iman kita sentiasa diperbaharui oleh Allah. Oleh itu tidak hairanlah apabila Saidina Anas menyatakan, antara doa yang paling banyak di baca oleh Rasulullah ﷺ adalah doa agar ditetapkan hati dan keimanan atas agama ini. Kata Anas:

كَانَ رَسُولُ اللَّهِ -صَلَّى اللَّهُ عَلَيْهِ وَسَلَّمَ- يُكْثِرُ أَنْ يَقُولَ: (يَا مُقَلِّبَ القُلُوبِ ثَبِّتْ قَلْبِي عَلَى دِينِكَ)

“Sesungguhnya Rasulullah ﷺ banyak mengucapkan doa: Ya Muqallibal Qulub, Thabbit Qalbi Ala Dinika.”(HR al-Tirmizi)

3. Oleh yang demikian, perbanyakkan berdoa agar Allah sentiasa menetapkan hati kita di jalan Allah. Mohon kepada Allah agar sentiasa memperbaharui iman kita dengan doa ini:

اَللّهُمّ جَدِّدْ الإِيْمَان فِيْ قَلْبِي

“Ya Allah, perbaharuilah iman dalam hatiku.”

Semoga Allah membimbing kita.

Dr Ahmad Sanusi Azmi


Golongan antivaksin individu berfikiran negatif, tertutup minda

ALOR SETAR, 25 Syawal 1442H, Ahad – Golongan antivaksin merupakan individu berfikiran negatif dan tertutup minda terhadap pandangan orang lain sekali gus sentiasa menganggap diri mereka betul, kata pakar.

Dekan Pusat Pengajian Psikologi Gunaan, Dasar dan Kerja Sosial Universiti Utara Malaysia Prof Madya Dr Abdul Razak Abd Manaf berkata golongan itu akan terus mempertahan akan pendirian mereka walau “disumbat” dengan pelbagai penjelasan oleh pihak berkuasa.

Untuk menangani golongan ini, penjelasan yang diberikan itu harus berupaya mencabar pendirian yang dipegang mereka, katanya kepada Bernama.

“Satu daripada usaha adalah dengan menukar ‘pre-conceived thought’ atau idea negatif atau pengalaman buruk yang dialami dengan pendekatan kognitif. Dalam konteks ini, penerangan berkaitan pandemik COVID-19 dan vaksin perlu dilibatkan usaha bagi mencabar pemikiran dan emosi tidak betul tersebut,” katanya yang ditemui baru-baru ini.

Abdul Razak berkata maklumat terlalu banyak dalam media sosial sehingga mengelirukan masyarakat juga antara faktor golongan antivaksin tidak mempercayai maklumat pihak berkuasa seperti Kementerian Kesihatan (KKM).

“Kekeliruan dalam masyarakat termasuk pemahaman maksud vaksin. Ini mungkin disebabkan kita jarang berhadapan dengan pandemik sebegini. Masyarakat jarang menerima vaksin, jadi apabila pemahaman kurang berkaitannya, maka pelbagai persepsi negatif dicetuskan,” katanya.

Beliau berkata pemikiran ‘optimistic bias’ iaitu beranggapan mereka tidak akan dijangkiti COVID-19 selepas divaksin juga menyebabkan ada masyarakat tidak mempercayai keberkesanan vaksin, apatah lagi selepas mengetahui kononnya ada kesan buruk vaksin yang tular menerusi media sosial.

“Apabila terlalu banyak sangat yang bercerita negatif tentang kesan vaksin seperti masih dijangkiti COVID-19 walaupun sudah divaksin, ada yang meninggal selepas ambil vaksin, maka masyarakat tidak mempercayai vaksinasi akan membantu mereka terpelihara daripada COVID-19. Dalam pada itu, kepercayaan kepada informasi lain yang tular pula menjadi sandaran untuk melindungi mereka,” katanya.

Sementara itu, Pakar Psikiatri Hospital Pantai Sungai Petani Dr Mohammad Farris Iman Leong Abdullah berkata golongan antivaksin tidak suka mendapatkan informasi mengenai COVID-19 dan vaksin daripada sumber sahih sebaliknya gemar memperoleh maklumat berkaitan menerusi media sosial meskipun tanpa bukti kukuh.

“Mereka juga gemar menyebarkan khabar angin yang diperoleh menerusi media sosial seperti Facebook, Twitter dan aplikasi WhatsApp kepada orang lain melalui platform sama,” katanya.

Beliau berkata mengikut kajian dari segi psikologi, golongan antivaksin lebih mementingkan pendapat mereka sekali gus tidak mempercayai pihak berkuasa dan pakar.

“Mereka tidak percaya kepada golongan seperti saintis, kerajaan dan pakar perubatan serta kesihatan. Mereka juga percaya jika mereka memberi kepercayaan penuh terhadap doa mereka, tuhan akan makbulkan dan mereka tidak akan dijangkiti (COVID-19) dan sentiasa selamat walaupun tidak mengambil vaksin,” katanya.

Dr Mohammad Farris Iman berkata kajian juga menyatakan kebanyakan golongan antivaksin yang terdiri daripada mereka berumur antara 25 dan 44 tahun itu akan cuba menguatkan pendapat mereka dengan cara mempengaruhi orang lain.

Golongan ini akan menggunakan media sosial bagi menularkan pandangan mereka untuk mendapatkan sokongan lebih besar, katanya. – Bernama


Sudah tiba masa orang Cina tolak DAP

Oleh Muhammad Danial Haziq

BANGI, 1 Zulhijjah 1444H, Selasa – Sudah tiba masa masyarakat Cina menolak kerajaan pimpinan Datuk Seri Anwar Ibrahim – termasuk parti perkauman DAP kerana tiada perubahan positif yang dibawa pemerintahan tersebut.

Ketua Pemuda BERJASA, Fahmi Bazlan memberikan beberapa hujah bahawa Kerajaan Madani tidak membawa manfaat kepada orang Cina.

Pertama, kesan daripada keputusan kerajaan yang sangat ‘flip-flop’ dan tidak konsisten telah menyebabkan mata wang negara jatuh merudum dan akibat pada ekonomi – sehingga OPR naik lagi pada 3.0 peratus.

“Yang paling terkesan ialah masyarakat Cina. Sebab orang yang paling banyak buat pinjaman bank, beli rumah, beli kereta dan sebagainya ialah orang Cina. Pastinya mereka sangat terkesan dengan kenaikan OPR.

Kedua, apabila mata wang kita jatuh, masyarakat Cina sangat terkesan kerana mereka adalah bangsa yang sangat suka melancong.

“Semalam saya jumpa rakan daripada masyarakat Cina, dia mengadu bahawa sebenarnya masyarakat Cina ada planning untuk ‘travel’ dan melancong.

“Jadi, bila mereka sudah ada tempahan tiket sepanjang tahun dan sebagainya untuk melancong ke luar negara, bila mata wang negara jatuh, apa akan terjadi?

“Kesan kepada mereka yang ingin melancong ke luar negara,” kata dalam ebuah video yang dikongsi pada akaun TikTok rasmi miliknya.

Mengulas lanjut, Fahmi berkata, masyarakat Cina juga terkesan apabila harga barangan tidak boleh dikawal dan daging babi yang menjadi makanan asasi mereka telah naik sebanyak lapan kali dalam tempoh setahun.

Keempat katanya, subsidi elektrik ditarik kepada golongan T20, sebenarnya kerajaan gagal untuk mengesan di mana masyarakat T20 ini berada.

“Jadi apa berlaku? Apabila kegagalan ini berlaku, kerajaan mengambil secara pukal.

“Di mana kawasan perumahan yang bernilai RM700 ribu ke atas, semuanya dipikul sama rata, dikurangkan dan dibuang subsidi elektrik pada mereka.

“Jadi kesannya adalah pada elektrik. Penggunaan elektrik setiap bulan bermula daripada bulan ini sudah berlaku peningkatan,” katanya.

Beliau juga menegaskan masyarakat Cina hari ini perlu menolak Anwar dan DAP kerana pembawakan serta gaya perjuangan ekstremis mereka.


Enam direman bantu siasatan kes bakar remaja lelaki

KUALA TERENGGANU, 24 Zulhijjah 1443H, Ahad – Enam lelaki direman selama lima hari sehingga Khamis ini bagi membantu siasatan kes seorang remaja yang melecur dipercayai dibakar beberapa rakannya di Kemaman, Jumaat lepas.

Perintah reman itu dikeluarkan Majistret Tengku Eliana Tuan Kamaruzaman di Mahkamah Majistret Kemaman bagi membolehkan polis menjalankan siasatan di bawah Seksyen 307 Kanun Keseksaan.

Ketua Polis Daerah Kemaman, Supt Hanyan Ramlan berkata semua suspek berusia 18 hingga 28 tahun itu ditahan di beberapa lokasi di daerah Kemaman pada Jumaat dan Sabtu (semalam).

“Tiga suspek yang ditahan merupakan pekerja kilang, tiga lagi penganggur dan siasatan awal mendapati seorang daripada suspek berusia 28 tahun mempunyai rekod lampau berkaitan jenayah dadah,” katanya ketika dihubungi Bernama hari ini.

Media semalam melaporkan seorang remaja lelaki berusia 15 tahun mendakwa dibakar rakan-rakannya selepas dituduh mencuri wang RM100 dalam kejadian kira-kira 3 pagi di Kampung Perasing Jaya, Jabor di Kemaman.

Difahamkan remaja terbabit yang sedang dirawat di Hospital Tengku Ampuan Afzan Kuantan, Pahang kini berada dalam keadaan stabil walaupun melecur hampir 40 peratus pada bahagian leher hingga belakang badan. – Bernama


Bagaimana Palestin boleh menang?

SELURUH dunia dah tahu Palestin telah menang dalam Peperangan Saif Al-Quds selama 11 hari menentang Israel.

Ia juga adalah rentetan siri kemenangan dari peperangan-peperangan sebelum ini pada tahun 2008, 2012 dan 2014.

Namun, ramai masih tertanya-tanya bagaimana mereka boleh menang?

Dengan jumlah tentera dan kekuatan persenjataan yang jauh ketinggalan, ditambah pula dengan kekurangan sumber asas kehidupan disebabkan penjajahan dan pemenjaraan oleh rejim zalim Israel, kemenangan mereka boleh dianggap mustahil dari segi logik.

Namun sebenarnya, kehebatan para mujahidin Palestin ini terletak kepada pemikiran dan aksi luar kotak akibat keadaan terdesak bagi berhadapan dengan super power dunia:

1. Ubah Undang-Undang Permainan

Ketika peperangan berlaku secara serangan darat belasan tahun dahulu, tentera Palestin menggunakan strategi luar kotak iaitu membina ribuan jaringan terowong bawah tanah bagi menyerang dan memerangkap Israel

Israel kalah teruk dan sejak itu hanya berani menyerang menggunakan roket dari jarak jauh.

2. Penambahbaikan Berterusan (Continuous Improvement)

Tentera Hamas hanya bermula dengan roket buatan sendiri (Qassam-1) yang hanya mampu terbang sejauh 3 km pada tahun 2001.

Sedikit demi sedikit kemampuan roket ciptaan mereka ditambah baik dengan lahirnya R-160, Fajar-3, Fajar-5, M-302, J-80 dan yang terkini M-75.

Secara konsisten, mereka membina sendiri kekuatan teknologi hasil sumbangan ahli yang terdiri dari pakar-pakar kejuruteraan dan letupan sehingga hari ini mampu mencipta roket yang mampu terbang sejauh hampir 200km dengan ketepatan tinggi.

Roket yang murah (USD300), berkuasa tinggi, sukar dipintas, pelancar yang ringan dan mudah digerakkan menjadikan Israel tertanya-tanya dari mana Palestin mendapat bahan dan dana sehingga mampu melancarkan lebih 3,000 roket dalam peperangan baru-baru ini.

Mereka lupa, ada banyak roket Israel yang jatuh tapi tidak meletup di Palestin dikaji dan digunakan semula untuk menghasilkan roket yang jauh lebih hebat impaknya!

3. Kerjasama Pasukan Yang Tiada Tandingan

Selain menggunakan penutup muka bagi melindungi identiti peribadi dan keluarga, tentera Hamas di Palestin turut menggunakan penutup muka tersebut bagi menyemai budaya kerja pasukan yang tidak ada dalam mana-mana pasukan tentera dunia yang lain.

Ia sebenarnya mampu mengelakkan rasa riak/sombong dengan kekuatan dan prestasi sendiri serta tiada kasta pangkat dan jawatan dalam perjuangan mempertahankan tanah air.

Ketika dalam suasana perang yang sedang berkecamuk, semua mereka tidak kira general ataupun askar bawahan kelihatan sama tanpa sebarang perbezaan!

4. Bina Pengaruh Satu Dunia

Palestin berjaya membina pengaruh dan simpati seluruh dunia termasuk dari negara-negara bukan Islam hasil hubungan diplomatik dan propaganda media yang ampuh.

Elemen ini menjadikan saiz mereka yang kecil mendapat perhatian, tumpuan dan turut diiktiraf rakyat dunia.

Teknik ini juga berjaya menarik bantuan negara Islam yang lain sehingga Palestin mampu membangunkan teknologi internet sendiri, roket, dron pengebom, pasukan tentera amfibia dan kapal selam dalam masa hanya beberapa tahun sahaja.

5. Iman dan Cita-Cita Luar Biasa

Jika ditanya kepada para mujahidin Palestin bantuan yang mereka perlukan, jawapan mereka hanyalah doa.

Bukan doa supaya menang atau selamat, tapi doa untuk mati syahid. Inilah faktor terpenting kekuatan mereka!

Bilangan tentera yang dihadkan bilangannya menjadikan semua anak-anak kecil dan remaja di sana menyimpan cita-cita menjadi tentera Al-Qassam suatu hari nanti.

Sistem pemilihan yang amat ketat dengan elemen fizikal ekstrem dan rohani yang tinggi (hafaz Quran, solat Subuh di masjid 6 bulan, konsisten solat tahajjud dan puasa sunat, zikir dan meninggalkan maksiat) menjadikan kualiti setiap generasi tentera baharu meningkat.

Semua kualiti-kualiti ini menunjukkan bahawa mereka tidak perlukan apa-apa dari kita.

Kita yang perlu menyumbang untuk berkongsi pahala syahid mereka.

Kita yang perlu merenung dan mencontohi kehebatan mereka untuk membangunkan negara yang telah lama merdeka!

Ir Ts Lukman Al Hakim
Setiausaha Agung Barisan Jemaah Islamiah Se-Malaysia (BERJASA)


Menteri WP buat pengumuman isu sekatan jual arak Khamis ini

KUALA LUMPUR, 24 Rabiulakhir 1443H, Isnin – Menteri Wilayah Persekutuan, Datuk Seri Shahidan Kassim dijangka membuat pengumuman pada Khamis ini berhubung sekatan penjualan arak.

“Kami telah mencapai kata sepakat dengan pengeluar dan pengedar minuman keras dan saya akan membuat pengumuman Khamis ini (di Parlimen).

“Kementerian telah bercakap dengan semua pihak berkepentingan yang membantah keputusan itu dan bersetuju dengan pendekatan menang-menang.

“Matlamat kami adalah untuk mengekang kebolehcapaian arak haram (samsu). Sebenarnya, isu ini sudah selesai,” katanya pada Majlis Topping Off di Residensi Wilayah Keluarga Malaysia Skyawani 3 di Setapak, hari ini seperti dilapor The Star.

Garis panduan baharu mengenai sekatan penjualan minuman keras untuk kedai runcit, kedai serbaneka dan kedai perubatan Cina, yang tidak termasuk bir, telah dikemukakan pada 15 November tahun lepas.

Pada mulanya ditetapkan untuk dikuatkuasakan pada 1 Oktober tahun ini.

Bagaimanapun, larangan itu ditangguhkan selama sebulan untuk memuktamadkan garis panduan itu.

Kedai runcit, kedai serbaneka serta kedai ubat Cina kini hanya boleh menjual bir, dan ia hanya dari 7 pagi hingga 9 malam.


Tiga roket serang Lapangan Terbang Antarabangsa Baghdad

BAGHDAD, 19 Muharram 1442H, Isnin – Tiga roket Katyusha menyerang kawasan Lapangan Terbang Antarabangsa Baghdad, tetapi tidak menyebabkan korban nyawa.

Salah satu roket mendarat di garaj lapangan terbang pada hari Ahad malam, merosakkan empat kenderaan awam, kata laporan agensi berita negara (INA) Iraq, yang memetik kenyataan tentera.

Minggu lalu, dalam tiga insiden berasingan beberapa roket mendarat sama ada berhampiran lapangan terbang atau kawasan Zon Hijau di Baghdad, yang menempatkan bangunan kerajaan dan misi asing.

Serangan berkenaan juga tidak menyebabkan korban jiwa.

Bulan lalu, sekurang-kurangnya empat roket Katyusha dilancarkan ke kedutaan Amerika Syarikat (AS) – salah satunya di kawasan tentera Amerika menempatkan misi diplomatik.

Juga pada 5 Julai, seorang kanak-kanak cedera dalam kejadian sama apabila roket dilancarkan ke kawasan rumah berhampiran Zon Hijau, yang menempatkan bangunan kerajaan dan misi asing.

Terdapat sentimen anti-AS yang meningkat di Iraq sejak 3 Januari.

Dalam kejadian itu, Komander tertinggi pasukan elit Kor Pengawal Revolusi Islam Iran (IRGC), Qasem Soleimani, Timbalan ketua Hashed al-Shaabi atau Unit Mobilisasi Popular (PMU), Abu Mahdi al-Muhandis, dan ketua Pasukan Quds terbunuh dalam serangan AS yang menyasarkan kereta mereka di jalan Lapangan Terbang Antarabangsa Baghdad

Dua hari kemudian, penggubal undang-undang Iraq sebulat suara meluluskan rang undang-undang, menuntut penarikan semua pasukan tentera asing yang diketuai oleh Amerika Syarikat dari negara itu. – Agensi


Kalimah Allah: PEMBELA akan serah memorandum sokongan kepada MAIS

BANGI, 12 Syaaban 1442H, Jumaat – Pertubuhan Pembela-Pembela Islam (PEMBELA) menyambut baik keputusan Majlis Agama Islam Selangor (MAIS) memohon sebagai pencelah dalam kes rayuan berkaitan penggunaan kalimah Allah.

Pengerusinya, Haji Aminuddin Yahaya yakin MAIS mendapat sokongan kuat daripada Sultan Sharafuddin Idris Shah Al-Haj, kerana Baginda adalah Ketua Agama Islam negeri Selangor.

Atas dasar itu, PEMBELA akan sentiasa bersedia membantu MAIS dalam mempertahankan agama – khususnya berkaitan kes kalimah Allah ini.

“Kita akan aturkan perjumpaan pimpinan gabungan NGO serta menyediakan barisan peguam dan pasukan kajian yang sentiasa bersiap siaga untuk membantu, sekiranya MAIS perlukan bantuan,” katanya dalam satu kenyataan, hari ini.

Bukan itu sahaja, Haji Aminuddin berkata, pihaknya akan menyerahkan memorandum sokongan kepada MAIS dalam masa terdekat.

“Insya-Allah, kita juga akan mengumpulkan dan menyerahkan memorandum sokongan dari sebanyak mungkin NGO-NGO Islam di seluruh negeri Selangor ke pejabat MAIS.

“Mudah-mudahan memorandum sokongan ini akan memberikan semangat kepada MAIS secara khususnya, dan majlis-majlis agama Islam negeri lain secara amnya.

“Setidak-tidaknya supaya mereka sedar yang NGO-NGO serta persatuan-persatuan Islam berdiri teguh di belakang mereka dalam agenda membela agama Islam daripada dihina sedemikian rupa dengan begitu liciknya,” katanya.

Semalam, MAIS dilaporkan akan memfailkan permohonan di Mahkamah Rayuan untuk menjadi pihak pencelah dalam kes rayuan berhubung kebenaran penggunaan kalimah Allah dan tiga perkataan Islam oleh orang bukan Islam.

Pengerusi MAIS, Tan Sri Abdul Aziz Mohd. Yusof berkata, MAIS berpegang teguh dengan pendirian bahawa kalimah Allah adalah suatu kalimah suci yang merujuk hanya kepada Allah iaitu Tuhan Yang Maha Esa yang menjadi asas keimanan orang Islam.

“Adalah menjadi tanggungjawab MAIS sebagai pihak berkuasa utama berhubung dengan pentadbiran agama Islam di Selangor, selepas Sultan Selangor, untuk memelihara dan menjaga kesucian agama Islam.

“…termasuklah menghalang penggunaan kalimah Allah oleh mana-mana orang jika kalimah itu jelas menyalahi maksud Allah yang menjadi teras akidah dan kepercayaan orang Islam,” katanya.


3 suspek perdagang ratusan wanita di Bangladesh diberkas

DHAKA, 22 Zulkaedah 1441H, Selasa – Polis Bangladesh mengumumkan, menahan tiga lelaki kerana memperdagangkan ratusan wanita muda yang dibawa ke Dubai atas janji peluang kerja di hotel sebelum dipaksa melakukan pekerjaan seks.

Mangsa pada awalnya dibayar gaji sebulan dan diberitahu akan bekerja sebagai pembantu rumah atau penari.

Namun, setibanya di Dubai, mereka dipaksa melakukan pekerjaan terkutuk itu bagi mendapatkan wang atau dipukul sekiranya menolak, kata polis.

Di antara tiga yang ditangkap adalah seorang lelaki disyaki sebagai ketua kumpulan itu, yang telah bersembunyi di Bangladesh sejak dihantar pulang dari Dubai awal tahun ini.

Dia ditangkap atas tuduhan pemerdagangan manusia ketika cuba meninggalkan negara itu awal bulan ini, kata polis, yang menggambarkan dua lelaki lain sebagai ‘broker’ dan mengatakan bahawa mereka masih mencari orang lain.

“Kami telah menangkap ketua sindiket tersebut. Tetapi ada ahli lain yang meneruskan perniagaan ini. Kami akan menangkap mereka secepat mungkin.

“Gadis-gadis yang mereka sasarkan berusia antara 18 hingga 25 tahun. Sebilangan daripada mereka adalah pekerja pakaian, ada yang mencari pekerjaan.

“Para penyeludup telah bekerja selama sekurang-kurangnya lapan tahun dan kami menganggarkan bahawa mereka menghantar ratusan wanita,” kata Timbalan Inspektor Jeneral Jabatan Siasatan Jenayah, Imtiaz Ahmed.

Bangladesh meningkatkan usaha menangani masalah pemerdagangan manusia setelah 24 warganya terbunuh di Libya pada bulan Mei.

Bulan lalu sekurang-kurangnya 50 orang ditangkap dalam satu operasi.

Tetapi pakar memberi amaran, negara itu perlu meningkatkan hukuman pemerdagangan manusia jika ingin membendung jenayah tersebut.

Lebih daripada 4,000 kes pemerdagangan manusia masih menunggu siasatan atau pendakwaan pada akhir tahun lalu, dan kadar dakwaan hanya 1.7 peratus pada tahun 2019, menurut laporan terkini Pemerdagangan Manusia Amerika Syarikat.

“Kerana siasatan yang buruk dan kurangnya bukti, banyak daripada mereka yang ditangkap tidak dihukum berdasarkan undang-undang.

“Perlu ada lebih banyak contoh perdagangan yang dihukum,” kata Ketua Program Hak Migran Ovibashi Karmi Unnayan, Shakirul Islam.

Tahun lalu, sekurang-kurangnya enam warga Bangladesh dipenjara di Dubai kerana memperdagangkan wanita, termasuk mereka di bawah umur. – Agensi


GERAKAN main persepsi buruk jauhkan Jawi dari bukan Melayu

Oleh Ainul Illia Meor Suzurudin

BANGI, 25 Zulkaedah 1441H, Jumaat – Parti GERAKAN tidak sepatutnya mempolitikkan isu pelaksanaan kempen ‘Hari Jumaat Hari Jawi’ hingga melabelkannya sebagai satu agenda Islamisasi di negara ini.

Membidas kenyataan terbaharu pemimpin parti itu, Ahli Parlimen Jerai, Sabri Azit berkata, sebenarnya tidak menjadi isu untuk diperluaskan tulisan Jawi kepada bukan Melayu.

Ini kerana, katanya, ia sebagai meraikan kepelbagaian tulisan dalam kemajmukan tulisan lain di negara berbilang kaum ini.

Beliau berkata, dengan kepelbagaian bangsa, asas mengharmonikan hubungan sesama insan adalah melalui menguasai kepelbagaian tulisan, yang mana menjadi antara ciri pemupukan semangat patriotik negara.

Justeru, beliau berpandangan bahawa kemarahan Timbalan Presiden GERAKAN, Oh Tong Keong termasuk sesetengah pihak yang lain kerana menganggap dan memberi persepsi buruk terhadap tulisan berkenaan, berkemungkinan mempunyai agenda untuk menjauhkan orang bukan Melayu dengan tulisan Jawi.

“Padahal sahabat-sahabat bukan Melayu yang mampu menulis Jawi berbangga dan mereka tetap dengan agama mereka,” katanya ketika dihubungi Ismaweb.net, hari ini.

Mengulas lanjut, Sabri berkata, Jawi seperti yang semua sedia maklum adalah tulisan perantara sebelum merdeka lagi.

Tulisan ini, katanya, menjadi tuan di Tanah Melayu dan diguna pakai oleh semua kaum sebelum dan selepas merdeka sehinggalah dalam Akta Pendidikan 1963 mewajibkan tulisan Rumi sebagai tulisan rasmi.

Pun begitu, tegasnya, tulisan Jawi tetap menjadi agenda utama orang Melayu dalam sistem pendidikan Malaysia sehingga diperkenalkan JQAF untuk mengangkat dan memartabatkan tulisan itu.

“Sejarahnya, apabila tulisan Jawi dimasukkan dalam mata pelajaran pendidikan Islam di sekolah kerajaan sekali gus nampak seolah-olah tulisan ini hanya untuk orang Islam.

“Keadaan ini perlu dirungkai agar persepsi tulisan ini tidak dijadikan tulisan untuk orang-orang Islam sahaja,” syornya.

Terdahulu, kenyataan Sabri menimbulkan rasa tidak puas hati GERAKAN selepas beliau mengesyorkan kerajaan supaya menjadikan Jawi sesuatu yang ‘biasa’ untuk rakyat berbilang kaum di negara ini.

Beliau turut menyatakan bahawa tulisan itu mampu dipelajari oleh semua kaum dan bukan hanya untuk kegunaan komunikasi orang Islam.

Namun, Tong Keong berkata, kenyataan Sabri jelas menceroboh hak dan kepentingan orang bukan Islam, tidak menghormati Perlembagaan Persekutuan dan dengan terbuka ‘mempengaruhi’ keputusan kerajaan agar pengunaan Jawi turut melibatkan kaum lain.

Tong Keong berkata, pihaknya mengutuk sekeras-kerasnya sikap rasis PAS yang memecah-belahkan rakyat.


Surat tawaran: Jemaah diminta tunggu pengumuman rasmi TH

KUALA LUMPUR, 20 Jamadilawal 1444H, Khamis – Bakal jemaah haji perlu menunggu pengumuman rasmi Lembaga Tabung Haji (TH) selepas jumlah kuota, kriteria pemilihan dan kaedah pelaksanaannya untuk tahun ini  diputuskan Arab Saudi.

Pengarah Eksekutif Haji, Datuk Sri Syed Saleh Syed Abdul Rahman berkata, TH akan memaklumkan tarikh pengeluaran surat tawaran haji kepada bakal jemaah haji terpilih bagi musim 1444H/2023M menerusi platform-platform komunikasi rasmi TH kelak.

“Setelah tarikh pengeluaran surat tawaran haji diumumkan, bakal haji Malaysia boleh melayari www.thijari.com.my atau memuat naik aplikasi ThiJARl bagi menyemak dan menjawab tawaran haji yang telah dikeluarkan,” katanya dalam kenyataan, hari ini.

Pada masa sama, beliau menasihatkan orang ramai agar tidak mudah percaya dengan berita yang tular di media sosial mengenai tarikh pengeluaran surat tawaran haji, rayuan haji, syarat kelayakan bakal haji dan juga kriteria pemeriksaan kesihatan.

“Berita tidak sahih menimbulkan keresahan di kalangan masyarakat dan TH menerima banyak pertanyaan berkenaannya,” katanya.


Aktiviti masjid, surau di Mukim Klang, Kapar ditangguh: JAIS

SHAH ALAM, 20 Safar 1442H, Khamis – Jabatan Agama Islam Selangor (JAIS) mengarahkan semua aktiviti mengimarahkan masjid dan surau di mukim Klang dan Kapar, ditangguhkan mulai semalam sehingga satu tarikh yang akan ditetapkan kemudian.

Pengarah JAIS Mohd Shahzihan Ahmad berkata tindakan demikian diambil, berikutan peningkatan kes positif COVID-19 di daerah berkenaan, termasuk pengumuman pelaksanaan Perintah Kawalan Pergerakan Bersyarat (PKPB) semalam.

“Hanya tiga petugas masjid dan surau dibenarkan melakukan aktiviti solat fardu dan solat Jumaat sepanjang tempoh ini, di 48 buah masjid dan 223 surau yang terlibat,” katanya ketika dihubungi Bernama di sini hari ini.

Mohd Shahzihan berkata, sebanyak 23 buah masjid dan 110 surau di mukim Kapar yang merupakan zon kuning, akan dibenarkan beroperasi semula jika tiada kes baharu dicatatkan dalam beberapa hari lagi.

“Perkara ini akan dibincangkan dalam mesyuarat Jawatankuasa Khas Pengawasan dan Penilaian Prosedur Operasi Standard Masjid dan Surau Negeri Selangor, pada minggu hadapan,” katanya.

Semalam Menteri Kanan (Kluster Keselamatan) Datuk Seri Ismail Sabri Yaakob mengumumkan, kerajaan mengenakan PKPB di zon merah iaitu Sandakan, Papar, Tuaran di Sabah dan Klang di Selangor, bermula 9 Okt ini susulan peningkatan kes COVID-19 di kawasan terbabit.

Ismail Sabri dipetik sebagai berkata, pelaksanaan PKPB diambil bagi membendung jangkitan dan penularan COVID-19 dalam daerah tersebut, serta membolehkan aktiviti pengesanan kes secara bersasar dilaksanakan sepanjang tempoh 14 hari. – Bernama


Perlukah kaedah penilaian pelajar sekolah dirombak?

KUALA LUMPUR, 18 Jamadilakhir 1442H, Ahad – Semenjak Perintah Kawalan Pergerakan (PKP) pertama dilaksanakan akibat pandemik COVID-19 pada Mac tahun lepas, sektor pendidikan antara yang paling terkesan dan isu berkaitannya masih belum reda hingga hari ini.

Ancaman COVID-19 telah menyebabkan beberapa keputusan penting diambil Kementerian Pendidikan (KPM) termasuk membatalkan dua peperiksaan utama tahun lepas iaitu Ujian Pencapaian Sekolah Rendah (UPSR) bagi Tahun 6 dan Peperiksaan Pentaksiran Tingkatan Tiga (PT3).

Cadangan memansuhkan kedua-dua peperiksaan itu (UPSR dan PT3) pernah dibangkitkan sebelum kedatangan pandemik lagi namun mendapat pelbagai halangan termasuk bantahan daripada ibu bapa.

COVID-19 juga menyebabkan peperiksaan Sijil Pelajaran Malaysia (SPM), Sijil Pelajaran Vokasional Malaysia (SPVM), Sijil Tinggi Agama Malaysia (STAM) dan Sijil Tinggi Persekolahan Malaysia (STPM) 2020 yang sepatutnya diduduki pada hujung tahun lepas ditangguhkan ke awal tahun ini.

Hampir 500,000 calon SPM, SPVM, STAM dan 47,008 calon STPM dijangka menduduki peperiksaan penting itu bermula Februari dan Mac ini.

Dengan apa yang berlaku sekarang, ada beranggapan sektor pendidikan yang paling teruk terjejas akibat COVID-19. Mungkin kesan pandemik ini boleh menjadi titik awal perubahan dalam penilaian pelajar di peringkat sekolah rendah hingga menengah yang sebelum ini memfokuskan kepada peperiksaan sebagai cara utama menilai keupayaan pelajar.

Cadangan beberapa pihak termasuk ahli akademik terutamanya agar sistem pendidikan tidak lagi melihat kepada sistem peperiksaan sebaliknya meneroka bakat dan keperluan mandiri pelajar perlu diberikan pertimbangan serius.

Walaupun masih menjadi perdebatan untuk mengadaptasikannnya dalam sistem pendidikan, namun jalan ke arah itu harus dibuka seluas-luasnya, menurut pensyarah Pusat Kajian Kesejahteraan dan Pendidikan Komuniti, Fakulti Pendidikan Universiti Kebangsaan Malaysia (UKM) Anuar Ahmad.

Katanya, sistem penilaian boleh dilakukan dalam bentuk yang lain antaranya penilaian secara berterusan.

“Penilaian yang baik dan berkualiti itu mungkin boleh dilaksanakan dalam bentuk yang lain. Lembaga Peperiksaan perlu lebih terbuka dalam meneroka perkara ini. Pemikiran baharu amat diperlukan, sesuai dengan perubahan semasa yang berlaku hari ini kerana kita sudah terlalu lama dalam aspek peperiksaan secara tradisional,” katanya kepada Bernama baru-baru ini.

Jelas beliau, pandemik ini memberi satu pengajaran bahawa kita tidak boleh lagi menunggu dalam bentuk peperiksaan yang sebenarnya sudah ketinggalan dari segi pengalamannya.

“Kita harus bergerak pada bentuk penilaian yang lebih baik, lebih baharu yang lebih sesuai dengan masa dan ketika ini serta masa hadapan. Melalui sistem peperiksaan yang ada sekarang mungkin pelajar boleh mendapat A, B atau C tetapi sejauh mana subjek yang dia (pelajar) tahu itu dikuasai dalam konteks amalannya, keupayaannya untuk melakukan kreativiti,” katanya

Sebagai contoh, ada pelajar yang boleh menghafal dan memperoleh A dalam subjek tertentu tetapi adakah pelajar itu mampu memberi hujahan atau kreativiti mahupun berfikir luar daripada apa yang dihafalnya.

“Oleh itu, bagaimana untuk membina satu kumpulan pelajar yang inovasi, kreatif kalau masih mengamalkan sistem peperiksaan yang ada seperti sekarang ini. Sistem penilaian ini mestilah diangkat dalam bentuk yang baharu jika kita mahu melahirkan generasi yang kreatif dan inovatif,” tegasnya.

Sementara itu, Presiden Majlis Permuafakatan Persatuan Ibu Bapa dan Guru Nasional (PIBGN) Prof Madya Datuk Dr Mohamad Ali Hasan berpendapat sudah tiba masanya sistem penilaian berasaskan peperiksaan dirombak dengan memperbetul arah tuju penilaian secara menyeluruh.

Situasi semasa pendidikan Malaysia terlalu berorientasikan peperiksaan khususnya kebergantungan kepada peperiksaan dan pemberatan penekanan pencapaian akademik, katanya.

Penilaian pelajar harus dalam pelbagai aspek ke arah pemikiran aras tinggi yang mencakupi jasmani, emosi, rohani, intelek dan sosialisasi.

Mohamad Ali berkata unsur-unsur pemikiran kreatif, saintifik dan aras tinggi ini perlu dipasak seawal mungkin di peringkat prasekolah melalui kaedah yang lebih menarik termasuk menerusi permainan.

Apabila telah disemai di peringkat awal, pendidikan yang diterima dan dipelajari itu menjadi keseronokan, tidak jumud dan mampan sepanjang masa dan zaman.

Beliau mencadangkan beberapa langkah antaranya melaksanakan Penilaian Berterusan Sekolah (PBS) dan tidak 100 peratus peperiksaan akhir tahun.

“PBS yang diamalkan…mungkin bagi sistem penggal persekolahan dengan pengambilan markah 33:33:34 (tiga penggal) atau bagi sistem semester 50:50/60:40 (dua semester). Teori dan amali atau tugasan juga dipastikan (diseimbangkan) bagi setiap mata pelajaran,” katanya, sambil menambah kaedah ini juga perlu diterapkan dalam peperiksaan utama seperti SPM dan STPM. – Bernama


Butiran pengeluaran khas diperinci KWSP dalam masa terdekat

BANGI, 13 Syaaban 1443H, Rabu – Kumpulan Wang Simpanan Pekerja (KWSP) akan memperincikan butiran mengenai pengeluaran khas sehingga RM10,000 dalam masa terdekat.

Perkara itu dimaklumkan Menteri Kewangan, Tengku Datuk Seri Zafrul Tengku Abdul Aziz dalam satu kenyataan sebentar tadi.

Ia susulan pengumuman Perdana Menteri, Datuk Seri Ismail Sabri Yaakob hari ini, yang membenarkan pengeluaran khas sehingga RM10,000 bagi pencarum KWSP.

“KWSP juga akan mengumumkan langkah-langkah perlu bagi menangani isu dana persaraan ahli-ahli KWSP yang telah berkurangan,” katanya.

Terdahulu, Ismail berkata, kebenaran pengeluaran itu diberikan setelah kerajaan mendengar, mengkaji dan meneliti permintaan daripada semua pihak.

Kerajaan sebelum ini pernah membenarkan tiga pengeluaran khas KWSP melalui skim i-Lestari, i-Sinar dan i-Citra yang memanfaatkan 7.34 juta pencarum sejak pandemik melanda negara dua tahun lalu.’


60 maut letupan di lapangan terbang Kabul

KABUL, 18 Muharram 1443H, Jumaat – Sekurang-kurangnya 60 orang terbunuh dalam dua letupan kuat di luar lapangan terbang antarabangsa Kabul.

Semalam, dua pengebom bunuh diri dan kumpulan bersenjata menyerang sekumpulan rakyat Afghanistan yang bepusu-pusu ke lapangan terbang Kabul untuk melarikan diri selepas Taliban menguasai negara.

ISIS mendakwa mengaku bertanggungjawab terhadap serangan berkenaan.

Katanya, salah satu pengebom bunuh diri menyasarkan ‘penterjemah dan kolaborator dengan tentera Amerika’.

Pihak berkuasa berkata, serangan itu mengorbankan sekurang-kurangnya 60 rakyat Afghanistan dan 12 tentera Amerika Syarikat (AS).

Seorang pegawai Taliban sebelum ini mendakwa, kanak-kanak adalah antara yang terkorban.

Hospital Kecemasan utama di bandar itu menerusi akaun Twitter berkata, sekurang-kurangnya 60 orang yang cedera dipindahkan ke kemudahan mereka setakat ini.

Keadaan kacau-bilau di luar Hospital Kecemasan susulan puluhan kereta dan ambulans membawa mereka yang cedera termasuk warga tua dan kanak-kanak.

Ahli keluarga yang mencari maklumat mengenai saudara-mara mereka yang dilaporkan cedera dalam letupan itu menunggu dengan cemas di luar hospital. – Agensi


DAPSY bukan saja vandalisme, tetapi juga eksploitasi bahasa

BANGI, 5 Muharram 1442H, Isnin – Pemuda Sosialis DAP (DAPSY) Sarawak bukan sahaja sengaja mencetuskan provokasi, bahkan dalam cubaan mengeksploitasi bahasa kerana tindakan mereka jelas bercanggah dengan Perlembagaan Persekutuan.

Terdahulu, beberapa ahli DAPSY Kuching menampal pelekat bertulisan Cina pada papan tanda jalan di beberapa lokasi di pusat bandar raya –  atas alasan perlu diterjemahkan dalam bahasa berkenaan untuk keperluan pelancong dari China.

Menyifatkannya sebagai kegiatan vandalisme, Ketua Penerangan PAS, Kamaruzaman Mohamad berkata, perbuatan mereka telah melanggar peraturan Dewan Bandaraya Kuching Utara (DBKU) kerana tidak mendapat kebenaran terlebih dahulu daripada pihak berkuasa tempatan.

Justeru, pihaknya berharap tindakan yang bakal dikenakan akan menjadi iktibar kepada pihak lain supaya tidak bertindak sesuka hati mempermainkan undang-undang yang telah ditetapkan.

“Rakyat Malaysia dinasihatkan supaya tidak menjadikan eksploitasi bahasa sebagai satu gurauan untuk berpolitik kerana ia mampu mencetuskan ketegangan kaum,” tegasnya.

Tindakan pemuda DAPSY turut mendapat perhatian Menteri Muda di Jabatan Ketua Menteri (Hal Ehwal Islam dan DBKU), Datuk Dr Abdul Rahman Junaidi apabila menyifatkan ia berbentuk provokatif yang boleh menjejaskan keharmonian kaum di negeri ini.

Beliau berkata, pihaknya menuntut menuntut DAPSY membuat permohonan maaf secara terbuka dan harus bertanggungjawab sepenuhnya dalam isu boleh mencetuskan kegusaran dalam masyarakat itu.

Terdahulu, Menteri Dalam Negeri, Datuk Seri Hamzah Zainudin juga berkata, kerajaan akan mengambil tindakan tegas terhadap mana-mana pihak yang melakukan provokasi perkauman termasuk menerusi eksploitasi bahasa.


Iran wujud jawatankuasa khas tangani protes anti-hijab

TEHRAN, 8 Jamadilawal 1444H, Sabtu – Parlimen Iran akan membentuk jawatankuasa kebudayaan awam yang bertanggungjawab menangani isu berkaitan hijab secara khusus bagi kaum wanita di negara itu.

Jurucakap jawatankuasa kebudayaan Parlimen Iran, Gholamreza Montazeri berkata, satu pasukan khas akan dibentuk bagi membincangkan secara jelas berhubung panduan sebenar mengikut hukum Islam berkaitan pemakaian hijab yang tepat.

“Jawatankuasa ini akan membincangkan berkaitan isu kebudayaan semasa termasuk penampilan dan kesopanan dalam berhijab secara khusus.

“Kami juga bersedia membantu sekiranya terdapat perkara yang tidak jelas berkaitan pemakaian hijab yang betul,” kata agensi berita ISNA yang memetik Montazeri.

Penubuhan jawatankuasa diwujudkan berikutan kematian remaja Mahsa Amini yang meninggal dunia dalam tahanan di Iran berikutan kesalahan dalam pemakaian hijab.

Penduduk menyalahkan pihak berkuasa dengan kematian Mahsa berikutan didakwa didera secara kejam oleh pihak berkuasa ketika dalam tahanan termasuk memotong rambut dan membakar tudung yang dipakai remaja berusia 22 tahun berkenaan.

Malah, dalam tempoh masa dua bulan setengah bulan, protes itu berlarutan sehingga kawasan-kawasan utama termasuk masjid menjadi sasaran dalam serangan berkenaan selain menyerang anggota keselamatan setiap hari.

Keadaan berkenaan berlarutan sehingga Oktober dan awal November lalu apabila dua pengganas menyerang di sebuah bandar Shiraz dan sebuah bandar kecil di wilayah Khuzestan di selatan negara berkenaan.

Pengganas berkenaan melepaskan tembakan ke arah kumpulan orang awam dan pasukan polis.

Iran bagaimanapun menuduh Barat menyokong tindakan penunjuk perasaan yang meniru mesej bersifat subversif, anti-Iran serta menggesa masyarakat negara berkenaan menggulingkan kerajaan berkenaan. – Agensi


PICKids: 270,282 kanak-kanak lengkap vaksinasi COVID-19

KUALA LUMPUR, 13 Ramadan 1443H, Jumaat – Jumlah kanak-kanak berumur antara lima hingga 11 tahun yang telah melengkapkan vaksinasi mereka di bawah Program Imunisasi Kanak-Kanak COVID-19 Kebangsaan (PICKids) meningkat kepada 270,282 individu atau 7.6 peratus setakat semalam berbanding 229,615 individu atau 6.5 peratus pada Rabu.

Berdasarkan laman web COVIDNOW, setakat semalam juga seramai 1,380,661 kanak-kanak dalam kumpulan sama atau 38.9 peratus telah menerima sekurang-kurangnya satu dos vaksin.

Bagi remaja berumur 12 hingga 17 tahun, seramai 2,867,600 individu atau 92.2 peratus telah lengkap divaksin manakala 2,969,812 atau 95.5 peratus menerima sekurang-kurangnya satu dos vaksin.

Sementara itu, seramai 15,959,507 individu dewasa atau 67.8 peratus telah menerima dos penggalak manakala 22,959,889 atau 97.6 peratus telah melengkapkan kedua-dua dos vaksin dan 23,236,544 atau 98.8 peratus menerima sekurang-kurangnya satu dos vaksin.

Sebanyak 58,078 dos vaksin COVID-19 harian diberikan semalam melibatkan 8,554 dos pertama, 41,430 dos kedua dan 8,094 dos penggalak, menjadikan jumlah kumulatif pemberian vaksin menerusi Program Imunisasi COVID-19 Kebangsaan (PICK) sebanyak 69,431,570.

Sementara itu, menurut portal GitHub Kementerian Kesihatan, 18 kematian akibat COVID-19 dilaporkan semalam dengan Johor, Kedah dan Perak masing-masing mencatat tiga kes diikuti Negeri Sembilan dan Pahang, masing-masing dua kes.

Selain itu, satu kes kematian turut direkodkan di Sabah, Sarawak, Selangor, Terengganu dan Putrajaya.-   Bernama


PKP: Ketetapan baharu bilangan jemaah di masjid Selangor

SHAH ALAM, 24 Ramadan 1442H, Khamis – Jawatankuasa Tetap Agama Islam Selangor mengeluarkan ketetapan baharu bilangan jemaah solat fardu lima waktu, solat Jumaat dan solat sunat tarawih di semua masjid dan surau di enam daerah di negeri ini yang dikenakan Perintah Kawalan Pergerakan (PKP) iaitu Petaling, Hulu Langat, Gombak, Klang, Sepang dan Kuala Langat.

Jawatankuasa itu dalam satu kenyataan memaklumkan di Masjid Sultan Salahuddin Abdul Aziz Shah dan Masjid Tengku Ampuan Jemaah, seramai 500 orang termasuk pentadbir dibenarkan menunaikan solat Jumaat manakala solat fardu dihadkan kepada 200 jemaah termasuk pentadbir.

Bagi solat sunat tarawih, bilangan jemaah dihadkan seramai 600 orang di Masjid Sultan Salahuddin Abdul Aziz Shah manakala 550 jemaah di Masjid Tengku Ampuan Jemaah.

Menurut kenyataan itu, bagi Masjid Pengurusan dan Masjid Kariah, solat Jumaat dihadkan kepada 100 orang dan solat fardu 100 jemaah manakala 100 jemaah muslimin dibenarkan untuk menunaikan solat sunat tarawih di masjid berkenaan.

Seramai 200 jemaah pula dihadkan untuk solat Jumaat, solat fardu (200) dan solat sunat tarawih (200 muslimin) di Masjid Institusi manakala di Surau Solat Jemaah, seramai 50 orang dihadkan untuk menunaikan solat Jumaat, solat fardu (50) dan solat sunat tarawih (50 muslimin).

Jelas kenyataan itu, di Surau Kariah pula solat fardu dihadkan kepada 50 jemaah dan 50 muslimin dibenarkan menunaikan solat sunat tarawih.

Solat Jumaat, solat fardu dan solat sunat tarawih bagi daerah terlibat Pelaksanaan Perintah Kawalan Pergerakan Bersyarat (PKPB) di Sabak Bernam, Kuala Selangor dan Hulu Selangor adalah kekal mengikut ketetapan terdahulu. – Bernama


Raya pun tidak bersama, nak bercakap soal perpaduan macam mana?

PENGUMUMAN mengejut 1 Mei 2022 (Ahad), hari raya 2 Mei (Isnin) menjadikan suasana kelam kabut. Walaupun seminggu sebelum itu, sudah tular di media sosial sosial, hari raya awal, tetapi dinafikan. Walhal itulah hakikatnya.

Semua jadi kalut, lebih-lebih lagi ianya diumumkan hanya selepas solat Maghrib, kira-kira jam 8.00 malam.

Sampai bila kita akan terus dengan cara pengumuman tradisional kaku seperti itu?

Jika berlaku seperti biasa ikut kalendar, mungkin tidak sangat menimbulkan masalah, tetapi jika seperti baru-baru ini bagaimana?

Kaunter zakat sesak, khalayak berpusu-pusu dan bertumpu mencari bahan makanan untuk dimasak untuk dijadikan juadah keesokan harinya. Ramai yang tersadai di jalan raya, tanpa dapat melakukan apa-apa persiapan. Lebih menyakit ketika berada dalam peralihan pandemik COVID-19.

Selama ini anak bulan jarang kelihatan, tiba-tiba kali ini nampak. Ada hikmah disebaliknya. Mengajar umat Islam lebih bersedia, kerana itulah tuntutan Islam, jangan menunggu sehingga minit terakhir.

Peliknya, negara jiran kita Singapura tidak pula nampak, sedangkan duduk bersebelahan sahaja. Adakah alat yang digunakan kurang canggih? Saya menjadi sangat musykil. Tidakkah hari raya ditentukan mengikut zon, bukan lagi ikut sentimen kenegaraan atau kenegerian? Sebab itu kita sebut umat Islam, tanpa mengikut batas dan sempadan?

Singapura menyambut hari raya mengikut jadual kalendar, pada Selasa. Tidak bolehkah Singapura ikut Malaysia disebabkan kita banyak lokasi cerapan berbanding pulau kecil itu?

Mufti Singapura, mengumumkan bahawa hari pertama Syawal 1443H/2022 jatuh pada Selasa, 3 Mei 2022.

Ini bermakna umat Islam di Singapura tidak akan menyertai rakyat Malaysia majoriti negara Islam lain menyambut Hari Raya pada 2 Mei, meskpun jiran sebelah sahaja.

Alasan yang diberikan Mufti Singapura, mengikut kiraan hisab, anak bulan Syawal tidak mungkin dapat dilihat di atas ufuk Singapura ketika matahari terbenam petang tadi dan tidak juga mencukupi syarat kriteria imkanur rukyah yang telah dipersetujui oleh negara-negara anggota Mabims (Menteri-Menteri Agama Negara Brunei Darussalam, Republik Indonesia, Malaysia dan Republik Singapura). Ini bererti 2 Mei (Isnin) adalah hari pencukup bulan Ramadan selama 30 hari dan awal bulan Syawal tahun 1443H iaitu Hari Raya Aidilfitri jatuh pada Selasa (3 Mei).

Persoalannya, tidak ada mekanisme lainkah yang lebih baik, dalam soal penentuan Syawal? Mabims seolah-olah hanya pada nama, fungsi kebersamaan masih tidak wujud sekali. Saya tidak kata tindakan Singapura itu tidak betul, tindakan kita pula betul? Tetapi masing-masing perlu lakukan muhasabah.

Tidakkah perbezaan ketara sebegini akan menyebabkan kita dan agama kita ditertawakan?

Perkara ini bukan baharu, banyak kali berlaku sebelum ini. Kita belum raya, negara jiran seperti Indonesia dan Thailand telah raya. Begitu juga majoriti negara Islam lain.

Lebih parah, dentuman mercun dan bunga api paling kuat bunyinya bermula jangan 12 tengah malam. Rupa-rupa 12.00 tengah malam dijadikan perkiraan hari, seperti mana bukan Islam lakkukan.

Sedangkan dalam Islam, semua kita tahu, waktu Maghrib adalah tanda berakhirnya satu hari dan bermula satu hari yang baharu, bukannya jam 12.00 tengah malam

Jauh lagi rupanya kefahaman Islam dalam kalangan rakyat Malaysia.

Itu pun nasib baik, kita tidak sambut raya hari Selasa seperti Singapura.

Jika berlaku, sudah tentu memalukan. Orang akan berkata, umat Islam, dalam perkara sambut raya pun berbeza pendapat, bagaimana nak lakukan sesuatu yang lebih besar. Misalnya, soal perpaduan. Bagaimana perpaduan dalam kes yang lebih besar boleh tercapai, jika dalam raya pun tidak sama dan berlaku perbezaan pendapat. Satu Syawal berbeza antara negara-negara Islam? Terlalu kelakarkan?

Apakah perkara ini yang menyebabkan terlalu sukar untuk umat Islam disatukan?

Sama ada anak bulan kelihatan atau tidak, itu bukan soal lagi kerana majoriti negara Islam menyambut hari Isnin, bukan berasaskan kepada kalendar tahunan

Justeru, sudah sampai masa cerdik pandai dalam kalangan umat Islam melihat perkara ini dengan serius, terutamanya Mabims? Jika tidak apa erti Mabims? Pakatan yang terlalu longgar, tidak mengikut langsung.

Adakah penentuan 1 Syawal itu mesti dengan melihat anak bulan? Jika kelihatan bagaimana, jika tidak bagaimana pula. Semua itu perlu difikirkan dengan mementing kebersamaan.

Dalam hal ini saya bersetuju dengan pendapat mengatakan, bukan soal hari apa sambutan hari raya, tetapi soal kebersamaan umat Islam seluruh dunia.

Perkara ini amat penting untuk dilihat dengan serius, supaya agama Islam tidak ditertawakan dan perlekehkan.

Jika dalam perkara sebesar penentuan hari raya pun tidak dapat diselesaikan, mana mungkin kita dapat menyelesai perkara yang mungkin lebih besar daripada itu.

Justeru, sudah sampai masanya soal kebersamaan dalam negara Islam dilihat dengan serius daripada perkara bersifat teknikal

Islam itu mudah, buktikan kemudahan itu, supaya agama Islam akan dipandang mulia dan tidak mengelirukan.

Sudah sampai masanya kebersamaan itu dijadikan keutamaan, terutama di kawasan Asia Tenggara ini, jika tidakpun di dunia. Kebersamaan ini amat penting dipamerkan agar kerjasama dapat dipereratkaan dan Islam dapat ditonjolkan dengan lebih positif

Jika kebersamaan untuk seluruh dunia tidak bersesuaian dengan dilalah hadis sumu lirukyatikum…. Sebesar yang dapat kita buat atau paling kurang buatlah untuk Nusantara atau Asia Tenggara ini. Sekurang-kurang tidaklah nampak umat (negara) Islam hodoh sangat dalam perkara sebesar ini.

Hadis ini amat indah untuk dibicarakan dari aspek universiti Islam yang melangkaui elemen dimensi masa, tempat dan peradaban

Rukyah adalah asas yang disetujui teorinya tetapi masalah kita adalah kegagalan dlam menetapkan keluasan zon yang diwakili oleh sesuatu rukyah

Penetapan isi anak bukan ini adalah elemen tabbudiyyah dan elemen siasah penyatuan yang terserah pada pemerintah

Zaman dahulu rukyah memang boleh diaplikasikan dalam skop yang kecil kerana komunikasi tidak canggih

Hari ini dengan kecanggihan komunikasi Mabims wajar berbincang tentang kebersamaan dan kesatuan zon. Jika tidak memalukan.

Halangan kita mungkin cuma Indonesia kerana wilayah mereka besar. Tetapi semua itu tidak mustahil. Sekadar contoh sahaja, Kalimantan dan Borneo. Makasar satu zon. Malaysia, Selatan Thailand, Singapura. Kepulauan Riau Lingga satu zon. Apakah kita sudah bersedia beralihkan ibu kota Indonesia daripada Jakarta ke Kalimantan? Kita perlu bersedia sebagai medium penyatuan dan kebersamaan? Jika tidak kita akan ketinggalan.

Hal ini tentunya seiring dengan petunjuk al-Quran untuk bertaawun (tolong menolong) saling bekerja sama dalam membangunkan kebaikan.

PROF DR MOHD RIDHUAN TEE ABDULLAH


‘Unboxing isteri’ boleh bawa keruntuhan institusi keluarga

BANGI, 9 Jamadilakhir 1443H, Rabu – Trend ‘unboxing isteri’ – yang menjadi ikutan pasangan pengantin baharu terutamanya di kalangan wanita bertudung baru-baru ini – boleh membawa kepada keruntuhan institusi keluarga.

Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary menegaskan pandangan itu berkata, ia kerana membabitkan bakal ibu bapa sebagai tonggak institusi keluarga, yang dilihat bertindak tidak mengikut landasan nilai betul apatah lagi mahu memupuk nilai moral anak-anak.

“Masyarakat hari ini hidup di zaman bercampur baur antara perkara yang halal dan haram.

“Hal ini bukan perkara yang pelik melihat kepada bagaimana media sosial dioptimumkan sepenuhnya untuk mengumpul kekayaan melalui populariti dan ramainya jumlah ‘follower’.

“Sedikit sebanyak tempias ini turut menjejaskan nilai-nilai dalam sebuah institusi keluarga Islam. Pasangan suami isteri tidak lagi menghiraukan maruah, sehingga sanggup mendedahkan aib pasangan demi sebuah ‘content’,” katanya dalam kenyataan hari ini.

Susulan memandang berat peranan keluarga sebagai sebuah institusi pencorak masyarakat, Ahmad Marzuk berkata, Jabatan Kemajuan Islam Malaysia (Jakim) telah mengambil inisiatif memperkenalkan Pelan Tindakan Sosial Islam (PTSI) 2019–2025.

Katanya, pelan itu diperkenalkan bagi menangani gejala sosial dalam kalangan umat Islam di negara ini.

“Antara langkah diperkenalkan melalui pelan itu ialah penetapan agar setiap agensi bawah Jabatan Perdana Menteri (Hal Ehwal Agama) mesti memanfaat dan mengoptimumkan penggunaan media massa serta media sosial bagi mempromosikan nilai murni dalam institusi kekeluargaan Islam.

“Perancangan pihak kerajaan ini juga sangat memerlukan kerjasama holistik daripada semua lapisan masyarakat bagi membendung gejala sosial yang melanda umat Islam kini.

“Justeru selain menjelaskan hukum Islam yang melarang trend ‘unboxing isteri’ ini, saya menyeru agar semua pihak yang berperanan turut mengambil tindakan proaktif dengan mempromosikan nilai keluarga Islam, terutama dalam saluran media baharu yang ada,” katanya.


Hospital Indonesia di Gaza semakin sesak, kakitangan perubatan bertugas 24 jam

GAZA, 16 Rabiulakhir 1445H, Selasa – Hospital Indonesia di Gaza kini bertungkus-lumus menyelamatkan pesakit yang cedera akibat serangan udara rejim pengganas Israel, kata pertubuhan bukan kerajaan yang membiayai infrastruktur hospital berkenaan.

Hospital yang terletak di utara Gaza itu dibina hasil sumbangan jawatankuasa penyelamat kecemasan perubatan yang berpangkalan di Jakarta. Ia menjadi antara sasaran utama serangan udara rejim pengganas Israel.

Sejak tiga minggu lalu, hospital yang beroperasi di Beit Lahiya itu dibanjiri pesakit selain berdepan bekalan ubat yang semakin berkurangan serta bekalan elektrik yang terhad apabila bekalan bahan api kehabisan di kawasan yang padat dengan penduduk di kawasan tersebut.

Seorang sukarelawan MER-C, Fikri Rofiul Haq dalam pesanan suara yang dikongsi bersama ArabNews berkata, kakitangan perubatan kini bekerja 24 jam untuk merawat semua pesakit yang tertumpu ke Hospital Indonesia.

Malah, jumlah mayat juga bertambah sehingga sebahagian daripada mereka terpaksa ditempatkan di luar bilik.

Manakala jumlah yang cedera juga semakin meningkat sehingga sebahagian daripada mereka dirawat di luar bilik rawatan, di koridor.

Minggu lalu, hospital tersebut terpaksa menutup beberapa jabatan kritikal selepas penjana elektrik gagal beroperasi berikutan tentera Tel Aviv melarang bahan api dibekalkan ke Gaza.

Penduduk di Gaza juga terputus bekalan telekomunikasi hampir 36 jam sejak Jumaat lalu susulan serangan udara rejim Zionis yang berterusan.

“Jumaat lalu, kami terputus sambungan Internet dan perkhidmatan telefon selama kira-kira dua hari. Akibatnya, kami terputus hubungan dengan pasukan ibu pejabat MER-C dan juga media,” kata Fikri. – Agensi


Teruk dizalimi, mental tahanan bawah umur Palestin makin merosot

RAMALLAH, 6 Safar 1444H, Sabtu – Mahkamah Daerah Beersheba Israel semalam menolak rayuan untuk menghapuskan klasifikasi ‘keganasan’ ke atas tahanan Palestin bawah umur, Ahmad Manasra.

Manasra disoal siasat secara ganas tanpa orang dewasa dan peguam yang hadir, selain ditahan dengan kejam di penjara walaupun tidak melakukan jenayah.

Negara haram Israel telah mengekalkan klasifikasi Manasra sebagai tahanan pengganas, di mana pasukan pembelaannya tidak boleh memohon pembebasan awal kerana dia telah menamatkan dua pertiga tempohnya, menurut Kelab Tahanan Palestin.

Pada Ogos, Mahkamah Daerah Beersheba melanjutkan tempoh tahanan bersendirian Manasra selama enam bulan lagi, walaupun penyakit mentalnya semakin teruk.

Pada 2015, Manasra yang ketika itu berusia 13 tahun dan sepupunya yang berusia 15 tahun dituduh menikam dua warga Israel di penempatan Pisgat Ze’ev di Tebing Barat diduduki.

Sepupunya mati ditembak di tempat kejadian, manakala Manasra dilanggar sebuah kereta dan mengalami kecederaan serius di kepala.

Susulan penahanannya, rakaman video yang tersebar secara meluas di media sosial menunjukkan Manasra pada usia mudanya tertekan diperlakukan dengan kasar dan disoal siasat tanpa kehadiran ibu bapa atau wakil peguam.

Selepas berusia 14 tahun pada 2016, Manasra disabitkan dengan cubaan membunuh dan dijatuhkan hukuman penjara 12 tahun walaupun undang-undang pada masa jenayah itu didakwa dilakukan pada 2015, tidak membenarkan kanak-kanak bawah umur dipenjara.

Hukuman itu kemudiannya dikurangkan kepada sembilan tahun setengah.

Keadaan mental Manasra dilaporkan semakin merosot, mungkin disebabkan oleh keadaan penahanannya yang kejam dan diletakkan dalam tahanan secara bersendirian.

Walaupun keadaannya semakin teruk, pihak berkuasa Israel menolak permintaan peguam untuk membenarkan pembebasan awal.

Laporan perubatan mendapati, Manasra menghidap skizofrenia dan mengesahkan kesan buruk daripada layanan kejam diterimanya pada usia muda. – Agensi


4 individu ditahan berhubung pencemaran Sungai Selangor

KUALA LUMPUR, 25 Rabiulawal 1442H, Rabu – Polis menahan empat individu termasuk seorang wanita yang dipercayai terbabit dalam kejadian pencemaran bau air mentah di Sungai Selangor, sehingga menyebabkan gangguan bekalan air tidak berjadual di beberapa kawasan di Lembah Klang sejak petang semalam.

Ketua Jabatan Siasatan Jenayah Selangor Datuk Fadzil Ahmat berkata kesemua suspek yang berumur antara 33 dan 43 tahun ditahan di Gombak, Damansara dan Kelana Jaya, antara tengah malam tadi dan awal pagi ini.

Beliau berkata siasatan awal mendapati suspek wanita adalah penama yang didaftarkan dalam Suruhanjaya Syarikat Malaysia (SSM), yang menyewa sebuah premis di Jalan Velox 2, Rawang, manakala seorang lelaki tempatan dan pekerjanya seorang lelaki Bangladesh pula menumpang stok bahan kimia di premis sewaan berkenaan.

Dalam satu kenyataan pagi ini Fadzil berkata kejadian dipercayai berpunca daripada aktiviti membuang sisa kimia ke dalam satu lubang kumbahan di premis itu, yang disyaki terus mengalir ke kawasan tercemar, dan polis akan memohon perintah reman terhadap kesemua suspek di Mahkamah Selayang nanti.

Beliau berkata siasatan dilakukan mengikut Seksyen 430 Kanun Keseksaan atas kesalahan melakukan perbuatan khianat sehingga menyebabkan bekalan air ke beberapa kawasan terutama di sekitar Lembah Klang terputus.

Semalam, Pengurusan Air Selangor Sdn Bhd (Air Selangor) memaklumkan Loji Rawatan Air (LRA) Rantau Panjang dan Sungai Selangor Fasa (SSP) 1, 2 dan 3 telah dihenti tugas menyebabkan gangguan bekalan air tidak berjadual melibatkan 1,139,008 akaun pengguna di Lembah Klang, berikutan pencemaran sumber air mentah di Sungai Selangor.

Gangguan bekalan itu merangkumi 1,279 kawasan di Kuala Lumpur, Petaling, Klang, Shah Alam, Kuala Selangor, Hulu Selangor, Gombak dan Kuala Langat mulai 6 petang semalam.

Ketua Setiausaha Kementerian Alam Sekitar dan Air (KASA) Datuk Seri Ir Dr Zaini Ujang dilaporkan berkata pencemaran itu dipercayai berpunca dari kawasan Industri Kecil dan Sederhana di Taman Velox, Rawang. – Bernama


Satu pertiga populasi Arab hidup miskin

BEIRUT, 9 Jamadilakhir 1444H, Isnin – Satu pertiga daripada penduduk Arab hidup di bawah garis kemiskinan, kata badan Pertubuhan Bangsa-Bangsa Bersatu (PBB), lapor Anadolu.

Laporan Suruhanjaya Ekonomi dan Sosial PBB untuk Asia Barat (ESCWA) mendedahkan, kemiskinan meningkat di negara-negara Arab sehingga menjejaskan 130 juta orang.

Ekonomi rantau ini dijangka berkembang sebanyak 4.5 peratus pada 2023 dan 3.4 peratus pada 2024 walaupun terdapat gangguan pemulihan ekonomi global.

Pengangguran di rantau Arab pula mencatatkan kadar tertinggi di dunia pada 2022 iaitu 12 peratus.

“Mungkin terdapat sedikit penurunan tahun ini (2023) kepada 11.7 peratus,” kata ESCWA.

Pengarang utama laporan ESCWA, Ahmed Moummi berkata, walaupun prospek pertumbuhan positif, terdapat percanggahan ketara di kalangan negara, yang diburukkan lagi oleh perang di Ukraine.

“Keadaan semasa memberi peluang kepada negara Arab pengeksport minyak mempelbagaikan ekonomi mereka – antaranya sektor tenaga dengan mengumpul rizab dan melabur dalam projek yang menjana pertumbuhan inklusif.

“Menyokong pembangunan ekonomi dan sosial yang inklusif dan mampan di Negara Arab, dan juga berusaha untuk meningkatkan integrasi serantau. – Agensi


PICKids di Kelantan dijangka bermula 13 Februari

KOTA BHARU, 4 Rejab 1443H, Ahad – Program Imunisasi COVID-19 Kebangsaan Kanak-kanak (PICKids) di Kelantan dijangka bermula 13 Februari ini.

Pengarah Jabatan Kesihatan Negeri Kelantan (JKNK), Datuk Dr Zaini Hussin berkata, ketika ini pihaknya masih menunggu proses pendaftaran kanak-kanak yang dilakukan oleh ibu bapa mereka.

Beliau berkata, borang untuk mendapatkan kebenaran daripada ibu bapa telah diedarkan oleh pihak sekolah untuk diisi bagi melancarkan pendaftaran selain mendaftar melalui aplikasi MySejahtera.

“PICKids di negeri ini akan dimulakan sebaik proses pendaftaran secara sukarela berjalan lancar iaitu melibatkan kanak-kanak berusia lima hingga 11 tahun.

“Bagi kanak-kanak yang mempunyai penyakit berisiko tinggi dan komorbid, mereka akan dibuat penilaian kesihatan di hospital-hospital berdekatan sebelum proses vaksinasi dilakukan,” katanya ketika dihubungi hari ini.

Dr Zaini berkata, mengikut data Jabatan Perangkaan 2021, populasi kanak-kanak berusia lima hingga 11 tahun di Kelantan adalah kira-kira 219,000 orang. – Bernama


Sultan Muhammad V bimbang kes naik mendadak di Kelantan

KOTA BHARU, 24 Ramadan 1442H, Khamis – Sultan Kelantan, Sultan Muhammad V menzahirkan kebimbangan susulan peningkatan mendadak kes harian COVID-19 di negeri itu sejak pertengahan April lepas dengan semalam (5 Mei) merekodkan sebanyak 480 kes.

Setiausaha Sulit Kanan kepada Sultan Kelantan, Datuk Nik Mohd Shafriman Nik Hassan berkata, baginda juga menzahirkan rasa dukacita apabila melihat ramai rakyat Kelantan masih mengambil ringan terhadap pematuhan prosedur operasi standard (SOP) Perintah Kawalan Pergerakan (PKP) bagi mengekang penularan wabak berkenaan.

“Baginda turut menyeru semua supaya mengambil serius pematuhan SOP PKP yang ditetapkan. Baginda juga menekankan bahawa peranan semua pihak dalam usaha melandaikan lengkung jangkitan kes penularan COVID-19 adalah sangat penting,” katanya menerusi satu kenyataan di sini hari ini.

Menurutnya, berikutan penularan varian Afrika Selatan B.1.351 yang telah dikesan di negeri itu, baginda menitahkan semua pihak terutamanya rakyat Kelantan, perantau mahupun golongan kenamaan atau selebriti supaya tidak merentas negeri sekiranya tiada kecemasan.

Nik Mohd Shafriman berkata, Sultan Muhammad V juga menyarankan peniaga agar mengutamakan pengurusan perniagaan melalui atas talian.

“Baginda benar-benar berharap seluruh rakyat bekerjasama dalam melindungi ahli keluarga sekeliling dan berempati dengan kakitangan Kementerian Kesihatan (KKM) yang telah banyak berkorban sejak awal pandemik demi mengekang penularan COVID-19 lebih-lebih lagi menjelang sambutan Aidilfitri minggu hadapan,” menurut kenyataan itu.

Menurut Nik Mohd Shafriman, Sultan Kelantan turut merakamkan penghargaan kepada seluruh kakitangan KKM yang tidak mengenal penat lelah dalam berkhidmat untuk segenap lapisan masyarakat.

“Sempena minggu terakhir Ramadan ini, baginda turut mengajak semua rakyat berdoa ke hadrat Allah S.W.T supaya penularan COVID-19 dapat dibendung secepat mungkin serta tindakan kolektif diambil rakyat dapat segera melandaikan jangkitan wabak yang semakin membimbangkan,” tambah Nik Mohd Shafriman.

Justeru, baginda mengingatkan seluruh rakyat Kelantan supaya sentiasa memakai pelitup muka, mengamalkan penjarakan fizikal dan sentiasa menjaga kebersihan tangan untuk mengelak jangkitan wabak berkenaan. – Bernama


Kes baharu COVID-19 kembali meningkat, 12,366 dilapor hari ini

KUALA LUMPUR, 10 Zulhijjah 1442H, Selasa – Kes baharu COVID-19 dalam tempoh 24 jam di negara ini kembali meningkat dengan 12,366 kes dilaporkan hari ini, kata Ketua Pengarah Kesihatan Tan Sri Dr Noor Hisham Abdullah.

Perkembangan itu menjadikan jumlah kumulatif kes COVID-19 di Malaysia kini sebanyak 939,899.

Selangor masih menjadi penyumbang utama kes baharu dengan 5,524 kes, diikuti Kuala Lumpur (1,580), Negeri Sembilan (970), Johor (793), Kedah (701) Sabah (657) dan Pulau Pinang (460).

Sarawak merekodkan 351 kes, Melaka (309), Perak (295), Pahang (288),Terengganu (190), Kelantan (179), Putrajaya (50), Labuan (17) manakala Perlis hanya dua kes. – Bernama


Sekatan penuh: Semua urus niaga kaunter JPN ditangguh mulai 1 Jun

BANGI, 19 Syawal 1442H, Isnin – Semua urus niaga di kaunter pejabat Jabatan Pendaftaran Negara (JPN) termasuk di Pusat Transformasi Bandar (UTC) ditangguhkan sepanjang tempoh Perintah Kawalan Pergerakan (PKP) bermula 1 Jun hingga 14 Jun.

JPN dalam kenyataan memberitahu, hanya beberapa urusan kes-kes kecemasan tertentu sahaja akan diberi pengecualian.

Ini antaranya gantian MyKad rosak atau hilang bagi kes kecemasan seperti urusan bank dan rawatan perubatan dan sijil kematian untuk prosedur penghantaran pulang jenazah warga asing yang meninggal dunia di Malaysia ke negara asal.

Selain itu, urusan pendaftaran atau cabutan sijil kelahiran bagi tujuan rawatan perubatan dan anak kepada warga asing yang lahir di Malaysia bagi tujuan prosedur membawa pulang ke negara asal juga dibenarkan.

“Manakala, bagi upacara perkahwinan di Pejabat JPN dan di rumah ibadat, urusan tersebut turut ditangguhkan sehingga tamat tempoh PKP kecuali kes-kes kecemasan yang memerlukan upacara dibuat segera seperti tarikh upacara yang akan tamat tempoh enam bulan daripada tarikh permohonan atau kes-kes kecemasan lain yang perlu dirujuk kepada JPN.

“Bagi pelanggan yang telah mempunyai janji temu dalam tempoh PKP ini, mereka akan dihubungi oleh pihak JPN bagi penjadualan semula tarikh berkenaan,” katanya hari ini.

Jabatan itu turut menasihatkan orang ramai menggunakan perkhidmatan dalam talian JPN untuk memohon dokumen-dokumen yang diperlukan.

“Orang ramai juga boleh melayari laman web rasmi JPN di www.jpn.gov.my,” katanya.


PRU15: Demi survival bangsa Melayu, UMNO-PAS-Bersatu perlu bekerjasama

BANGI, 4 Syaaban 1442H, Khamis – Demi survival bangsa Melayu serta politik jangka panjang, UMNO, PAS dan Bersatu perlu bekerjasama bagi menghadapi Pilihan Raya Umum ke-15 (PRU15).

Kerjasama rapat parti politik utama Melayu akan menjamin kemenangan, tetapi perpecahan dan mengutamakan kepentingan parti, bakal membawa risiko besar.

Porfessor Madya di Fakulti Sains Sosial dan Kemanusiaan, Universiti Malaysia Sabah (UMS), Dr Mohd Noor Yazid berkata, perpecahan parti politik Melayu akan melemahkan politik bangsa Melayu dan membawa keuntungan kepada lawan.

Untuk PRU15 nanti, beliau percaya, UMNO boleh bertanding bersendirian, namun risikonya adalah besar.

“UMNO boleh bertanding di semua kerusi majoriti Melayu dengan keluar daripada kerjasama PN (Perikatan Nasional), tetapi jumlah kemenangan bakal dimenangi juga risiko besar.

“Keputusan lebih mudah dan memungkinkan peratus kemenangan calon UMNO besar adalah bertanding di kawasan majoriti Melayu dengan kerjasama Bersatu dan PAS,” katanya menulis di Berita Harian hari ini.

Mengulas lanjut, beliau berkata, pembahagian kerusi antara tiga parti utama orang Melayu itu juga perlu diubah suai dengan struktur politik semasa negara.

Sebelum PRU14, katanya, semua kawasan majoriti Melayu dimiliki UMNO, namun situasi semasa telah berubah.

“Bersatu perlu mendapat tempat wajar dan munasabah, manakala UMNO juga perlu berkorban kerusi tradisi kerana perubahan situasi dan struktur baharu.

“Struktur politik sebelum PRU14 memerlukan perubahan dan penyusunan semula.

“Politik berasaskan kepartian semata-mata perlu berkorban demi kepentingan politik bangsa lebih besar dan kepentingan jangka panjang,” katanya.

Jelasnya, kerjasama rapat parti politik utama Melayu akan menjamin kemenangan, namun perpecahan dan mengutamakan kepentingan parti bakal membawa risiko besar.

Tambahnya, perpecahan parti politik Melayu turut akan melemahkan politik bangsa Melayu dan membawa keuntungan kepada lawan.

“Justeru, pemimpin politik Melayu perlu merenung sedalamnya dan membuat keputusan bijak demi survival bangsa serta politik jangka panjang bangsa Melayu,” katanya.


Tiada kicap ABC mengandungi sulfur dioksida dikesan dalam negara

KUALA LUMPUR, 15 Safar 1444H, Isnin – Tiada sampel produk kicap soya termasuk Kicap Soya Manis dan Sambal Sos Ayam Goreng jenama ABC di negara ini dikesan mengandungi sulfur dioksida berdasarkan pemantauan di semua pintu masuk dan pasaran tempatan dari Jun 2021 sehingga kini.

Ketua Pengarah Kesihatan Tan Sri Dr Noor Hisham Abdullah berkata semakan ke atas data Sistem Maklumat Keselamatan Makanan Malaysia (FoSIM) mengesahkan produk itu yang ditarik dari pasaran Singapura kerana mengandungi sulfur dioksida tidak diisytiharkan atau dilabel pada pembungkusan, turut diimport ke negara ini.

“Sejak Jun 2021 arahan Tahan Uji Lepas (TUL) dikenakan ke atas produk berkenaan di semua pintu masuk negara.

“Arahan pelabelan semula atau arahan untuk dihantar semula ke negara asal turut dikeluarkan sekiranya tidak mematuhi keperluan pelabelan termasuk pelabelan sulfur dioksida,” katanya dalam kenyataan hari ini.

Dr Noor Hisham berkata sulfur dioksida diklasifikasi sebagai bahan pengawet yang dibenarkan dalam makanan tertentu dan pada paras tertentu di bawah Peraturan-Peraturan Makanan 1985 dan ia tidak berbahaya kepada manusia apabila digunakan pada kepekatan yang dibenarkan.

Bagaimanapun, sulfur dioksida boleh menyebabkan kesan alergi kepada sesetengah individu yang menghidap lelah atau asma apabila terhidu atau tertelan. dan kandungan sulfur dioksida melebihi 10 miligram bagi setiap kilogram hendaklah diisytihar atau dilabelkan.

Kementerian Kesihatan sentiasa peka dan prihatin terhadap perkara yang boleh mengancam kesihatan pengguna dan orang ramai yang mempunyai sebarang maklumat atau kemusykilan mengenai isu-isu keselamatan makanan boleh menghubungi Pejabat Kesihatan Daerah terdekat.

Orang ramai juga boleh menyalurkan maklumat melalui laman web http://moh.spab.gov.my atau laman rasmi Facebook Bahagian Keselamatan dan Kualiti Makanan iaitu www.facebook.com/bkkmhq. – Bernama


China bina ribuan stesen saringan COVID-19

BEIJING, 6 Syawal 1443H, Sabtu – China sedang menubuhkan ribuan stesen ujian saringan COVID-19 – RT-PCR – dengan 9,000 unit sudah siap di Shanghai sahaja.

Langkah itu sebagai usaha pihak berkuasa untuk ‘menormalkan’ kawalan pandemik walaupun selepas beberapa kali penutupan berakhir.

Pada masa ini, hampir 25 juta penduduk di hab kewangan timur Shanghai kekal di bawah beberapa bentuk penutupan ketika bandar itu giat memerangi wabak terbesar di China.

Dalam usaha untuk mengelak gelombang akan datang, pihak berkuasa perbandaran menyediakan sistem yang akan menjadikan ujian saringan COVID-19 sebagai ciri kekal dalam kehidupan seharian, di mana bandar lain turut mengambil langkah sama.

Naib Presiden bandar, Wu Qing berkata, 5,000 daripada 9,000 tapak ujian saringan di Shanghai kini sudah beroperasi.

Stesen ujian yang ditempatkan di kawasan perumahan, taman perindustrian, blok pejabat, pintu masuk ke stesen kereta api akan membolehkan orang ramai melakukan saringan hanya dalam tempoh 15 minit.

Sebagai sebahagian daripada strategi sifar COVID-19 di China, penduduk bandar termasuk Beijing perlu membiasakan diri melakukan ujian saringan dan menggunakan aplikasi mudah alih ‘kod kesihatan’ untuk memastikan mereka tidak melawat kawasan berisiko tinggi.

Sistem baharu itu akan mewajibkan sesiapa sahaja menjalani ujian PCR dengan keputusan negatif sebelum dibenarkan memasuki ruang awam.

Langkah di Shanghai itu akan turut dilaksanakan di Beijing, bagi memastikan setiap individu yang memasuki bangunan awam menunjukkan ujian saringan negatif dalam tempoh tujuh hari.

Sementara, bandar Hangzhou juga mahu menubuhkan 10,000 stesen ujian dan hanya membenarkan akses ke tempat tumpuan untuk individu yang negatif saringan COVID-19 dalam tempoh 48 jam.-  Agensi


Ahli politik ‘non muslim’ sahur, iftar bermotif raih sokongan

BANGI, 9 Ramadan 1442H, Rabu – Tindakan memberi ruang publisiti kepada ahli politik bukan Islam khususnya dalam hal-hal berkaitan agama hanya akan mengelirukan umat Islam.

Presiden Ikatan Muslimin Malaysia (ISMA), Ustaz Muhammad Fauzi Asmuni berkata, tidak mustahil juga akan ada umat Islam yang keliru dan menganggap iftar serta sahur sama seperti jamuan makan malam dan minum petang.

Bahkan, beliau bimbang jika ada yang turut menganggap duit zakat seperti bantuan sara hidup atau sumbangan kebajikan dan mengangkat ahli politik bukan Islam sebagai pimpinan yang membimbing mereka.

“Kekeliruan itu akan berakhir dengan penyerahan wala’ kesetiaan umat Islam kepada ahli politik non muslim.

“Dan akhirnya digunakan sepenuhnya oleh non muslim untuk meraih sokongan agenda mereka merubah konsep negara Malaysia,” katanya dalam kenyataan, hari ini.

Beliau berkata, motif ahli politik bukan Islam berbuka puasa, bersahur dan menyampaikan zakat kepada orang Islam hanyalah untuk mengambil sokongan bagi menjayakan agenda mereka semata-mata.

“Adakah mereka ada minat terhadap Islam? Zahirnya tidak nampak begitu. Kerana kalau ada minat, sudah tentu akan ada yang masuk Islam walaupun seorang dua.

“Tidak nampak dari tindakan itu kemasukan beramai-ramai non muslim ke dalam Islam. Tidak berkurang juga pandangan buruk sebahagian mereka kepada Islam dan umatnya,” katanya.

BACA PENUH KENYATAAN USTAZ MUHAMMAD FAUZI ASMUNI DI RUANGAN PENDAPAT ISMAWEB.NET


Ahmad Yakob kekal di DUN Pasir Pekan

KOTA BHARU, 25 Muharam 1445H, Sabtu – Menteri Besar Kelantan, Datuk Ahmad Yakob mengekalkan kemenangan di kerusi Dewan Undangan Negeri (DUN) Pasir Pekan, pada Pilihan Raya Negeri (PRN) hari ini.

Berdasarkan data keputusan Suruhanjaya Pilihan Raya (SPR) malam ini, Pesuruhjaya PAS Kelantan berusia 72 tahun itu, menang dengan majoriti 12,811.

Ahmad mendapat 18,783 undi menewaskan calon Barisan Nasional (BN), Mohamad Zamakh Sari Ibrahim yang memperoleh 5,972 undi.

Pada Pilihan Raya Umum (PRU) Ke-14, Ahmad menang DUN Pasir Pekan dengan majoriti  8,352 undi menewaskan calon BN dan Pakatan Harapan (PH).

Ahmad yang juga Timbalan Mursyidul Am PAS merupakan penyandang kerusi DUN Pasir Pekan sejak PRU9, dan kemenangan ini menyaksikan beliau mengekalkan kerusi itu buat kali ketujuh. – Bernama


‘Tanya 3 juta akar umbi mahu UMNO kerjasama dengan DAP atau tidak’

BANGI, 26 Safar 1445H, Selasa – Akar umbi UMNO mahu parti kembali kepada perjuangan asal iaitu mempertahankan hak-hak orang Melayu, bukannya mengikut telunjuk DAP memperjuangkan ideologi ‘Malaysian Malaysia’ dan menghapus hak orang Melayu dan Bumiputera.

Demikian tegas Isham Jalil terhadap kenyataan Setiausaha Agung DAP, Anthony Loke yang menyifatkan gesaan beliau berhubung kerjasama antara UMNO dan DAP sebagai pandangan peribadi.

Sebelum ini, Isham dilaporkan berkata, beliau tidak pernah bersetuju bahawa UMNO perlu bertanding dalam pilihan raya bersama dengan Pakatan Harapan (PH).

Sebaliknya, beliau hanya bersetuju UMNO bergabung dengan PH untuk membentuk Kerajaan Perpaduan seperti dititah Yang di-Pertuan Agong sebelum ini.

Anthony Loke bagaimanapun berkata, selagi tidak dinyatakan secara rasmi oleh Presiden UMNO mahupun pimpinan parti itu, pihaknya menganggap kenyataan sedemikian sebagai pandangan peribadi pemimpin.

Membidas tanggapan Ahli Parlimen Seremban itu, Isham berkata, beliau adalah wakil akar umbi UMNO.

“YB Anthony, saya wakil akar umbi UMNO. Akar umbi UMNO mahu UMNO kembali ke perjuangan asal iaitu mempertahankan hak-hak orang Melayu, bukan ikut telunjuk DAP untuk perjuangkan ‘Malaysian Malaysia’ dan hapus hak orang Melayu dan Bumiputera.

“Jika mahu tahu secara tepat apa yang akar umbi UMNO mahu, YB boleh minta kepada kawan-kawan pro DAP YB dalam UMNO untuk buat referendum dan tanya tiga juta akar umbi UMNO sama ada mereka mahu bekerjasama dengan DAP atau tidak,” katanya dalam Facebooknya hari ini.

Dalam isu ini, Isham menegaskan bahawa kedua-dua pegangan itu tidak boleh didukung pada masa sama kerana ia amat bertentangan.

“Bila ada perubahan kepada asas perjuangan perlu ada referendum supaya asas tidak menyimpang. Dan dengan ini barulah kita tahu pandangan mana yang sebenarnya mewakili parti. Terima kasih,” katanya.